เศรษฐกิจเกาหลีเหนือ

**เศรษฐกิจเกาหลีเหนือ** เป็นระบบเศรษฐกิจแบบวางแผนโดยส่วนกลาง โดยยึดตามหลักปรัชญา *[[ชูเช]]* ซึ่งบทบาทของกลไกตลาดมีจำกัด แม้จะมีการขยายตัวขึ้นบ้างในบางระดับ   เกาหลีเหนือยังคงยึดถือระบบเศรษฐกิจแบบวางแผนโดยส่วนกลางเป็นพื้นฐาน ด้วยมูลค่าผลิตภัณฑ์มวลรวมในประเทศ (GDP) รวม 2.85 หมื่นล้านดอลลาร์ (ณ ค.ศ. 2016) มีการเปิดเสรีทางเศรษฐกิจเกิดขึ้นบ้าง โดยเฉพาะหลังจากที่คิม จ็อง-อึนขึ้นดำรงตำแหน่งผู้นำใน ค.ศ. 2012 แต่รายงานเกี่ยวกับกฎหมายและการบังคับใช้ในรายละเอียดนั้นยังคงมีความขัดแย้งกันอยู่ ทั้งนี้ นับตั้งแต่ทศวรรษ 1990 กิจกรรมตลาดนอกระบบได้เพิ่มมากขึ้นและรัฐบาลก็ให้การยอมรับ ตลาดเหล่านี้เรียกว่า 'ชังมาดัง' ซึ่งก่อตัวขึ้นอันเป็นผลมาจากการล่มสลายทางเศรษฐกิจในทศวรรษ 1990 ที่ทำให้รัฐบาลไม่สามารถแจกจ่ายอาหารให้แก่ประชาชนได้อีกต่อไป

หลังการเริ่มต้นของการระบาดทั่วของโควิด-19 รัฐบาลเพิ่มความเข้มงวดในการควบคุมพรมแดน และเริ่มการปราบปรามกิจกรรมทางเศรษฐกิจของเอกชนอย่างหนัก โดยเปลี่ยนไปใช้ระบบผูกขาดการขายอาหารโดยรัฐ ตามมาด้วยการรวมศูนย์การค้าต่างประเทศให้มากขึ้น รวมถึงการเพิ่มการควบคุมเศรษฐกิจโดยรวมทั้งหมด

การล่มสลายของกลุ่มตะวันออกระหว่าง ค.ศ. 1989 ถึง 1992 โดยเฉพาะสหภาพโซเวียตซึ่งเป็นแหล่งสนับสนุนหลัก บังคับให้เศรษฐกิจเกาหลีเหนือต้องปรับเปลี่ยนความสัมพันธ์ทางเศรษฐกิจกับต่างประเทศใหม่ รวมถึงเพิ่มการแลกเปลี่ยนทางเศรษฐกิจกับเกาหลีใต้ อย่างไรก็ดี จีนยังคงเป็นคู่ค้าที่ใหญ่ที่สุดของเกาหลีเหนือ อุดมการณ์ *ชูเช* ส่งผลให้ประเทศดำเนินเศรษฐกิจแบบพึ่งตนเอง (autarky) ท่ามกลางสภาพแวดล้อมที่ถูกคว่ำบาตรระหว่างประเทศ แม้เศรษฐกิจปัจจุบันจะยังคงถูกครอบงำโดยอุตสาหกรรมของรัฐและนารวม แต่การลงทุนจากต่างประเทศและอิสระขององค์กรต่าง ๆ ก็ได้เพิ่มขึ้นบ้าง

เกาหลีเหนือเคยมี GDP ต่อหัวใกล้เคียงกับเกาหลีใต้ในช่วงหลังสงครามเกาหลีจนถึงช่วงกลางทศวรรษ 1970 แต่กลับลดลงเหลือไม่ถึง 2,000 ดอลลาร์ในช่วงปลายทศวรรษ 1990 และต้นศตวรรษที่ 21 ใน ค.ศ. 2021 กระทรวงการรวมชาติของเกาหลีใต้ประเมินว่าเป็นครั้งแรกที่ภาคเอกชนของเกาหลีเหนือเติบโตแซงหน้าภาครัฐ (ข้อมูลถึง ค.ศ. 2020) อย่างไรก็ดี การประชุมสภาพรรคแรงงานเกาหลีครั้งที่ 8 ใน ค.ศ. 2021 นำเสนอนโยบายใหม่ที่มุ่งสร้างความเข้มแข็งให้แก่ระบบเศรษฐกิจแบบรัฐควบคุมดั้งเดิม และค่อย ๆ บังคับใช้นโยบายเหล่านี้ซึ่งส่งผลให้ตลาดและกิจกรรมทางเศรษฐกิจของเอกชนหดตัวลงอย่างมีนัยสำคัญ

ในเดือนมกราคม ค.ศ. 2024 รัฐบาลประกาศโครงการที่นักวิเคราะห์มองว่าเป็นแรงขับเคลื่อนการพัฒนาภูมิภาคครั้งใหญ่ที่สุดนับตั้งแต่ขบวนการช็อลลีมา นั่นคือ **[[นโยบายพัฒนาภูมิภาค 20x10]]** (20x10 Regional Development Policy) เป็นโครงการระยะเวลา 10 ปี เป้าหมายคือการสร้างโรงงานอุตสาหกรรมเบาแห่งใหม่ใน 20 อำเภอ/เมืองในแต่ละปี มุ่งหวังจะยกระดับมาตรฐานการครองชีพนอกเปียงยางและลดความเหลื่อมล้ำระหว่างภูมิภาค โครงการประกอบด้วยโรงงานแปรรูปอาหาร โรงงานเครื่องนุ่งห่ม และโครงสร้างพื้นฐานที่เกี่ยวข้อง

## ขนาดเศรษฐกิจ
การประมาณการผลิตภัณฑ์มวลรวมประชาชาติ (GNP) ในเกาหลีเหนือเป็นงานที่ยากลำบากเนื่องจากขาดแคลนข้อมูลทางเศรษฐกิจ และปัญหาในการเลือกอัตราแลกเปลี่ยนที่เหมาะสมสำหรับเงินวอนเกาหลีเหนือ สกุลเงินตราที่ไม่สามารถแลกเปลี่ยนโดยเสรี ประมาณการของรัฐบาลเกาหลีใต้ระบุว่า GNP ของเกาหลีเหนือใน ค.ศ. 1991 อยู่ที่ 2.29 หมื่นล้านดอลลาร์สหรัฐ หรือ 1,038 ดอลลาร์สหรัฐต่อหัว ในทางตรงกันข้าม เกาหลีใต้มี GNP อยู่ที่ 2.379 แสนล้านดอลลาร์สหรัฐและมีรายได้ต่อหัวอยู่ที่ 5,569 ดอลลาร์สหรัฐใน ค.ศ. 1991 ทั้งนี้ GNP ของเกาหลีเหนือใน ค.ศ. 1991 แสดงให้เห็นถึงการลดลง 5.2% จาก ค.ศ. 1989 และมีข้อบ่งชี้เบื้องต้นว่าการลดลงนี้จะดำเนินต่อไป ขณะที่ GNP ของเกาหลีใต้ในทางกลับกัน กลับขยายตัว 9.3% และ 8.4% ใน ค.ศ. 1990 และ 1991 ตามลำดับ

มีการประเมินว่า GNP ของเกาหลีเหนือลดลงเกือบครึ่งหนึ่งระหว่าง ค.ศ. 1990 ถึง 1999 รายงานงบประมาณประจำปีของเกาหลีเหนือชี้ให้เห็นว่ารายได้ของรัฐเพิ่มขึ้นประมาณสามเท่าระหว่าง ค.ศ. 2000 ถึง 2014 และภายใน ค.ศ. 2010 การค้าต่างประเทศได้กลับเข้าสู่ระดับเดียวกับปี 1990

ธนาคารแห่งประเทศเกาหลีในเกาหลีใต้ ประมาณการว่าในช่วง ค.ศ. 2000 ถึง 2013 การเติบโตเฉลี่ยอยู่ที่ 1.4% ต่อปี และได้เผยแพร่ประมาณการการเติบโตของ GDP ของเกาหลีเหนือดังนี้::

การวิเคราะห์นี้ใช้การแปลงปริมาณการผลิตเป็นราคาของเกาหลีใต้ ดังนั้นจึงขึ้นอยู่กับการเปลี่ยนแปลงของราคาสินค้าในเกาหลีใต้ตามช่วงเวลา อ้างอิงจากนักวิเคราะห์ อันเดร ลันคอฟ ที่เขียนใน ค.ศ. 2017 ระบุว่าผู้สังเกตการณ์จำนวนมากเชื่อว่าธนาคารแห่งประเทศเกาหลีระมัดระวังเกินไปและอัตราการเติบโตที่แท้จริงน่าจะอยู่ที่ 3–4% ขณะที่เกาหลีเหนือรายงานว่างบประมาณของรัฐบาลเพิ่มขึ้นระหว่าง 5% ถึง 10% ต่อปีตั้งแต่ ค.ศ. 2007 ถึง 2015 นอกจากนี้ รายจ่ายประเภททุนที่รายงานไว้ซึ่งส่วนใหญ่เป็นถนนและอาคารสาธารณะ เพิ่มขึ้น 4.3% ใน ค.ศ. 2014, 8.7% ใน ค.ศ. 2015 และเป็น 13.7% ใน ค.ศ. 2016 ตามข้อมูลของนักเศรษฐศาสตร์ชาวเกาหลีเหนือ อัตราการเติบโตใน ค.ศ. 2017 อยู่ที่ 3.7% ทำให้ GDP พุ่งสูงขึ้นเป็น 2.96 หมื่นล้านดอลลาร์ใน ค.ศ. 2018 ขณะที่รัฐบาลออสเตรเลียประเมินการเติบโตที่ 1.3% ใน ค.ศ. 2017 แต่รัฐบาลเกาหลีใต้ประเมินไว้ที่ -3.5%

ผลงานตีพิมพ์ ค.ศ. 2022 ใน *[[วารสารเศรษฐศาสตร์เอเชีย]]* โดยคิม คยู-ช็อล โต้แย้งการประมาณการของธนาคารแห่งประเทศเกาหลี โดยเสนอประมาณการการเติบโตของ GDP ต่อหัวที่ประมาณ 3% ต่อปีตั้งแต่ ค.ศ. 1999 ถึง 2013 จากการวิเคราะห์ภาพถ่ายดาวเทียมของแสงไฟในเวลากลางคืน

ใน ค.ศ. 2018 แผนรายได้งบประมาณรัฐบาลเกาหลีเหนือบรรลุเป้าหมายเกินแผนที่วางไว้ 1.4% เพิ่มขึ้น 4.6% เมื่อเทียบกับ ค.ศ. 2017

## ประวัติศาสตร์

### สมัยอาณานิคมและหลังสงครามโลกครั้งที่สอง
ญี่ปุ่นเข้ายึดครองเกาหลีเป็นอาณานิคมและผนวกเข้าเป็นส่วนหนึ่งอย่างเป็นทางการเมื่อวันที่ 22 สิงหาคม 1910 ในฐานะจังหวัดโชซ็อน ญี่ปุ่นสนับสนุนการไหลเข้าของทุนญี่ปุ่นสู่เศรษฐกิจที่ยังไม่พัฒนาของเกาหลี ส่งผลให้บริษัทขนาดใหญ่ส่วนใหญ่ในเกาหลีกลายเป็นของชาวญี่ปุ่นและดำเนินการโดยชาวญี่ปุ่น โดยตำแหน่งสำคัญจะถูกสงวนไว้สำหรับคนญี่ปุ่น ส่วนชาวเกาหลีได้รับอนุญาตให้ทำงานระดับล่างภายใต้สภาพแรงงานที่โหดร้าย ถ่านหิน เหล็ก และผลผลิตทางการเกษตรส่วนใหญ่ของเกาหลีถูกส่งไปยังญี่ปุ่น

ตั้งแต่กลางทศวรรษ 1920 รัฐบาลอาณานิคมญี่ปุ่นเริ่มมุ่งเน้นความพยายามพัฒนาอุตสาหกรรมในพื้นที่ทางตอนเหนือของประเทศซึ่งมีประชากรเบาบางแต่รัดกุมด้วยทรัพยากร ส่งผลให้เกิดการเคลื่อนย้ายประชากรจำนวนมากจากจังหวัดเกษตรกรรมทางตอนใต้ขึ้นไปทางเหนือ

แนวโน้มนี้ไม่ได้ย้อนกลับจนกระทั่งสิ้นสุด สงครามโลกครั้งที่สองใน ค.ศ. 1945 เมื่อชาวเกาหลีมากกว่า 2 ล้านคนย้ายจากเหนือลงใต้หลังจากการแบ่งเกาหลีออกเป็นเขตบริหารทางทหารของโซเวียตและอเมริกา การอพยพลงใต้ครั้งนี้ดำเนินต่อไปหลังการสถาปนาสาธารณรัฐประชาธิปไตยประชาชนเกาหลี (เกาหลีเหนือ) ใน ค.ศ. 1948 และระหว่างสงครามเกาหลี (ค.ศ. 1950–1953)

การแบ่งคาบสมุทรเกาหลีหลังสงครามโลกครั้งที่สองส่งผลให้เกิดความไม่สมดุลของทรัพยากรธรรมชาติและทรัพยากรมนุษย์ สร้างความเสียเปรียบให้กับทั้งเหนือและใต้ ใน ค.ศ. 1945 อุตสาหกรรมหนักประมาณ 80% ของเกาหลีตั้งอยู่ในภาคเหนือ แต่มีอุตสาหกรรมเบาเพียง 31% ภาคเกษตรกรรม 37% และพาณิชยกรรมเพียง 18% ของทั้งคาบสมุทร

ทั้งเกาหลีเหนือและใต้ต่างได้รับความเสียหายอย่างหนักจากสงครามเกาหลี นักประวัติศาสตร์ ชาลส์ เค. อาร์มสตรอง ระบุว่า "เกาหลีเหนือถูกทำลายจนแทบไม่เหลือสภาพสังคมอุตสาหกรรม" ในช่วงหลายปีหลังสงคราม เกาหลีเหนือระดมกำลังแรงงานและทรัพยากรธรรมชาติเพื่อพัฒนาเศรษฐกิจอย่างรวดเร็ว ความช่วยเหลือจำนวนมหาศาลจากประเทศคอมมิวนิสต์ โดยเฉพาะ สหภาพโซเวียตและจีน ช่วยให้ประเทศบรรลุอัตราการเติบโตที่สูงในช่วงหลังสงครามทันที

### ความพยายามช่วงแรกในการทำให้เป็นสมัยใหม่

ใน ค.ศ. 1961 เกาหลีเหนือเริ่มใช้แผนเจ็ดปีที่ทะเยอทะยานเพื่อการขยายอุตสาหกรรมอย่างต่อเนื่องและยกระดับมาตรฐานการครองชีพ แต่ภายในเวลาเพียงสามปี ก็เริ่มเห็นชัดว่าแผนนี้กำลังล้มเหลว ทำให้ระยะเวลาของแผนถูกขยายออกไปจนถึง ค.ศ. 1970 ความล้มเหลวนี้เกิดจากการได้รับการสนับสนุนที่ลดลงจากสหภาพโซเวียตเมื่อเกาหลีเหนือหันไปเป็นพันธมิตรกับจีนมากขึ้น รวมถึงแรงกดดันทางทหารจากสหรัฐที่ทำให้ต้องเพิ่มงบประมาณด้านการป้องกันประเทศ ใน ค.ศ. 1965 อัตราการเติบโตทางเศรษฐกิจของเกาหลีใต้แซงหน้าเกาหลีเหนือเป็นครั้งแรกในพื้นที่อุตสาหกรรมส่วนใหญ่ แม้ GNP ต่อหัวของเกาหลีใต้จะยังคงต่ำกว่าเกาหลีเหนืออยู่ในขณะนั้น

ใน ค.ศ. 1979 เกาหลีเหนือเจรจาปรับโครงสร้างหนี้ระหว่างประเทศเป็นจำนวนมาก แต่ใน ค.ศ. 1980 กลับผิดนัดชำระหนี้เงินกู้ทั้งหมด ยกเว้นหนี้จากญี่ปุ่น เมื่อสิ้น ค.ศ. 1986 หนี้เงินตราสกุลแข็งพุ่งสูงถึงกว่า 1 พันล้านดอลลาร์สหรัฐ นอกจากนี้ยังเป็นหนี้เจ้าหนี้ในกลุ่มประเทศคอมมิวนิสต์เกือบ 2 พันล้านดอลลาร์ โดยหลักคือสหภาพโซเวียต ญี่ปุ่นประกาศว่าเกาหลีเหนืออยู่ในภาวะผิดนัดชำระหนี้ เมื่อถึง ค.ศ. 2000 เมื่อพิจารณาจากค่าปรับและดอกเบี้ยค้างชำระ หนี้ของเกาหลีเหนือถูกประมาณการไว้ที่ 1–1.2 หมื่นล้านดอลลาร์ ภายใน ค.ศ. 2012 หนี้ต่างประเทศของเกาหลีเหนือเติบโตขึ้นเป็นประมาณ 2 หมื่นล้านดอลลาร์ แม้จะมีรายงานว่ารัสเซียได้ยกหนี้ให้ประมาณ 8 พันล้านดอลลาร์เพื่อแลกกับการมีส่วนร่วมในการพัฒนาทรัพยากรธรรมชาติ นอกจากรัสเซียแล้ว เจ้าหนี้รายใหญ่รายอื่น ได้แก่ ฮังการี สาธารณรัฐเช็ก และอิหร่าน

ปัญหาหนี้สินเหล่านี้ประกอบกับภาวะภัยแล้งที่ยาวนานและการบริหารที่ผิดพลาด ส่งผลให้การเติบโตทางอุตสาหกรรมของเกาหลีเหนือชะลอตัวลง และ GNP ต่อหัวลดลงจนต่ำกว่าเกาหลีใต้ เมื่อสิ้น ค.ศ. 1979 GNP ต่อหัวในเกาหลีเหนือมีค่าเพียงประมาณหนึ่งในสามของเกาหลีใต้เท่านั้น

มีความพยายามเล็กน้อยในการผ่อนปรนการควบคุมเศรษฐกิจโดยส่วนกลางในช่วงทศวรรษ 1980 ซึ่งเกี่ยวข้องกับรัฐวิสาหกิจอุตสาหกรรม จากการสนับสนุนของคิม จ็อง-อิลที่ให้เสริมสร้างการบังคับใช้ระบบบัญชีอิสระ (, *ทงนิบแชซันเจ*) มาใช้ในวิสาหกิจเมื่อเดือนมีนาคม ค.ศ. 1984 ในรัฐวิสาหกิจเมื่อเดือนมีนาคม ค.ศ. 1984 ทำให้ความสนใจในการจัดการองค์กรและระบบบัญชีอิสระเพิ่มสูงขึ้น ดังเห็นได้จากการนำเสนอหัวข้อนี้มากขึ้นในวารสารเกาหลีเหนือ ภายใต้ระบบนี้ ผู้จัดการโรงงานยังคงได้รับมอบหมายเป้าหมายการผลิต แต่ได้รับอิสระมากขึ้นในการตัดสินใจเรื่องแรงงาน อุปกรณ์ วัตถุดิบ และเงินทุน

นอกจากทุนคงที่แล้ว แต่ละวิสาหกิจจะได้รับจัดสรรเงินทุนหมุนเวียนขั้นต่ำจากรัฐผ่านธนาคารกลางและต้องรับผิดชอบค่าใช้จ่ายการดำเนินงานด้วยรายได้จากการขายผลผลิตของตนเอง "กำไร" สูงสุดถึง 50% จะถูกเก็บภาษี ส่วนที่เหลืออีกครึ่งหนึ่งวิสาหกิจสามารถเก็บไว้เพื่อจัดซื้ออุปกรณ์ นำเทคโนโลยีใหม่มาใช้ จัดสวัสดิการ และจ่ายเงินโบนัส ด้วยเหตุนี้ ระบบนี้จึงมีสิ่งจูงใจในตัวและให้อิสระในระดับจุลภาคระดับหนึ่ง ต่างจากระบบจัดสรรงบประมาณแบบเดิมที่ส่วนเกินทั้งหมดจะต้องถูกส่งคืนให้รัฐบาล

นวัตกรรมอีกอย่างหนึ่งคือขบวนการผลิตสินค้าเพื่อการบริโภคเพื่อประชาชน 3 สิงหาคม (August Third People's Consumer Goods Production Movement) ซึ่งเน้นไปที่การผลิตสินค้าเพื่อการบริโภค มาตรการนี้ตั้งชื่อตามวันที่คิม จ็อง-อิลเดินทางไปตรวจเยี่ยมการแสดงสินค้าอุตสาหกรรมเบาในเปียงยางเมื่อวันที่ 3 สิงหาคม ค.ศ. 1984 ขบวนการนี้มอบหมายให้คนงานใช้ทรัพยากรและสิ่งอำนวยความสะดวกที่มีอยู่ในท้องถิ่นเพื่อผลิตสินค้าเพื่อการบริโภคที่จำเป็น ในเบื้องต้น ขบวนการนี้ดูไม่ต่างจากโครงการอุตสาหกรรมท้องถิ่นที่มีมาตั้งแต่ทศวรรษ 1960 มากนัก แม้จะมีการอนุญาตให้อิสระในระดับท้องถิ่นบ้าง แต่ความแตกต่างสำคัญคือการอนุญาตให้การผลิต การตั้งราคา และการจัดซื้ออยู่นอกเหนือแผนงานโดยส่วนกลาง นอกจากนี้ยังมีการจัดตั้งร้านค้าจำหน่ายตรงเพื่อกระจายสินค้าที่ผลิตภายใต้ขบวนการนี้สู่ผู้บริโภคโดยตรง ขบวนการนี้ถูกจัดเป็นภาคส่วนที่สามในการผลิตสินค้าเพื่อการบริโภค ควบคู่ไปกับอุตสาหกรรมเบาที่ควบคุมโดยส่วนกลางและอุตสาหกรรมเบาดั้งเดิมที่ควบคุมโดยท้องถิ่น ยิ่งไปกว่านั้น ในช่วงกลางทศวรรษ 1980 มีรายงานถึงการสนับสนุนงานหัตถกรรมส่วนบุคคลขนาดเล็กและตลาดเกษตรกรที่เพิ่มขึ้น อย่างไรก็ดี ณ ค.ศ. 1992 ยังไม่มีรายงานการขยายขนาดของที่ดินสวนส่วนบุคคล

ทั้งหมดนี้ดูเหมือนจะเป็นเพียงมาตรการชั่วคราวเพื่อบรรเทาการขาดแคลนสินค้าเพื่อการบริโภคอย่างรุนแรงโดยการใส่สิ่งจูงใจเข้าไปบ้าง จนถึงกลาง ค.ศ. 1993 ยังไม่มีความเคลื่อนไหวสำคัญที่ส่งสัญญาณถึงการเปลี่ยนแปลงขั้นพื้นฐานจากระบบเดิม ความลังเลที่จะเริ่มการปฏิรูปดูเหมือนจะเป็นเหตุผลทางการเมืองเป็นหลัก ความกังวลนี้ตั้งอยู่บนความเชื่อที่ว่าการปฏิรูปเศรษฐกิจจะสร้างกลุ่มผลประโยชน์ใหม่ ๆ ที่จะเรียกร้องการแสดงออกทางการเมือง และการเรียกร้องให้มีระบบพหุนิยมดังกล่าวในที่สุดจะนำไปสู่การเปิดเสรีทางการเมือง

กลางทศวรรษ 1980 และโดยเฉพาะปลายทศวรรษ เกาหลีเหนือเริ่มปรับเปลี่ยนนโยบายพึ่งตนเองที่เข้มงวดอย่างช้า ๆ การเปลี่ยนแปลงเหล่านี้ถูกเรียกกันทั่วไปว่านโยบายเปิดประตู รวมถึงการให้ความสำคัญกับการค้าต่างประเทศมากขึ้น การเตรียมพร้อมรับการลงทุนโดยตรงจากต่างประเทศโดยการประกาศใช้กฎหมายร่วมทุน การตัดสินใจเปิดประเทศเพื่อการท่องเที่ยวระหว่างประเทศ และความร่วมมือทางเศรษฐกิจกับเกาหลีใต้

เป้าหมายหลักของแผนเจ็ดปีฉบับที่สามคือการบรรลุ "เป้าหมายหลักระยะยาวสิบประการของทศวรรษ 1980 เพื่อการสร้างเศรษฐกิจสังคมนิยม" เป้าหมายเหล่านี้ถูกคิดขึ้นใน ค.ศ. 1980 และควรจะสำเร็จภายในสิ้นทศวรรษ การที่เป้าหมายเหล่านี้ถูกยกยอดมาไว้ในตอนท้ายของแผนเจ็ดปีฉบับที่สามเป็นอีกหนึ่งข้อบ่งชี้ถึงผลการดำเนินงานทางเศรษฐกิจที่น่าผิดหวังในช่วงแผนเจ็ดปีฉบับที่สอง มีการย้ำถึงเป้าหมายเชิงนโยบายสามประการคือ การพึ่งตนเอง การทำให้เป็นสมัยใหม่ และการทำให้เป็นวิทยาศาสตร์ อัตราการเติบโตทางเศรษฐกิจถูกตั้งไว้ที่ 7.9% ต่อปี ซึ่งต่ำกว่าแผนก่อนหน้า แม้การบรรลุเป้าหมายหลักสิบประการจะเป็นแรงผลักดันหลัก แต่ก็มีการเปลี่ยนแปลงเป้าหมายเชิงปริมาณที่สำคัญบางอย่าง เช่น เป้าหมายการผลิตเหล็กกล้าต่อปีถูกปรับลดลงหนึ่งในสาม จาก 15 ล้านตันเหลือ 10 ล้านตัน ส่วนเป้าหมายการผลิตซีเมนต์และโลหะนอกกลุ่มเหล็ก (สองสินค้าส่งออกหลัก) ได้รับการปรับเพิ่มขึ้นอย่างมาก การนำแผนสามปีสำหรับอุตสาหกรรมเบามาใช้ในเดือนมิถุนายน ค.ศ. 1989 เป็นส่วนหนึ่งของแผนเจ็ดปีฉบับที่สาม มีวัตถุประสงค์เพื่อยกระดับมาตรฐานการครองชีพโดยตอบสนองความต้องการของผู้บริโภค

แผนเจ็ดปีฉบับที่สามให้ความสำคัญอย่างมากกับการพัฒนาการค้าต่างประเทศและการร่วมทุน เป็นครั้งแรกที่แผนเศรษฐกิจระบุถึงประเด็นเหล่านี้ อย่างไรก็ดี การโอนทรัพยากรไปใช้ในการสร้างทางหลวง โรงละคร โรงแรม สนามบิน และสิ่งอำนวยความสะดวกอื่น ๆ เพื่อเป็นเจ้าภาพงานเทศกาลเยาวชนและนักศึกษาโลกครั้งที่ 13 (13th World Festival of Youth and Students) ในเดือนกรกฎาคม ค.ศ. 1989 น่าจะส่งผลกระทบเชิงลบต่อการพัฒนาอุตสาหกรรมและเกษตรกรรม แม้การขยายและปรับปรุงโครงสร้างพื้นฐานทางสังคมจะส่งผลดีต่อเศรษฐกิจในระยะยาวอยู่บ้าง

#### คณะกรรมการวางแผนแห่งรัฐ
แม้วัตถุประสงค์เชิงนโยบายเศรษฐกิจโดยทั่วไปจะถูกตัดสินโดยคณะกรรมการประชาชนกลาง (CPC) แต่หน้าที่ของคณะกรรมการวางแผนแห่งรัฐ คือการนำเป้าหมายกว้าง ๆ เหล่านั้นมาแปลงเป็นแผนพัฒนาประจำปีและแผนระยะยาวที่เฉพาะเจาะจง รวมถึงกำหนดเป้าหมายเชิงปริมาณสำหรับเศรษฐกิจโดยรวม ตลอดจนแต่ละภาคอุตสาหกรรมและสถานประกอบการ ภายใต้หลักการพื้นฐานของการปฏิรูป ค.ศ. 1964 กระบวนการวางแผนถูกขับเคลื่อนด้วยหลักการของ "การวางแผนแบบรวม" (, *อิลว็อนฮวา*) และ "การวางแผนโดยละเอียด" (, *แซบุนฮวา*)

ภายใต้ "การวางแผนแบบรวม" มีการตั้งคณะกรรมการระดับภูมิภาคในแต่ละจังหวัด เมือง และอำเภอเพื่อประสานงานการวางแผนอย่างเป็นระบบ คณะกรรมการเหล่านี้ไม่ได้สังกัดองค์กรส่วนท้องถิ่นใด ๆ แต่ถูกควบคุมดูแลโดยตรงจากคณะกรรมการวางแผนแห่งรัฐ ผลจากการปรับโครงสร้างองค์กรใน ค.ศ. 1969 คณะกรรมการเหล่านี้ได้แบ่งออกเป็นคณะกรรมการวางแผนระดับจังหวัด คณะกรรมการระดับเมือง/อำเภอ และคณะกรรมการระดับสถานประกอบการ (สำหรับวิสาหกิจขนาดใหญ่)

คณะกรรมการวางแผนเหล่านี้ ภายใต้การสนับสนุนของคณะกรรมการวางแผนแห่งรัฐ จะประสานงานร่วมกับสำนักงานวางแผนขององค์กรรัฐบาลที่เกี่ยวข้องกับเศรษฐกิจระดับภูมิภาคและท้องถิ่นที่สอดคล้องกัน ระบบนี้พยายามทำให้เจ้าหน้าที่วางแผนส่วนภูมิภาคสามารถประสานงานกับสถานประกอบการทางเศรษฐกิจในพื้นที่ของตนได้ดีขึ้น ซึ่งสถานประกอบการเหล่านี้ต้องรับผิดชอบโดยตรงต่อเจ้าหน้าที่ในการวางแผน รวมถึงการสื่อสารโดยตรงกับเจ้าหน้าที่ที่คณะกรรมการประชาชนกลาง ส่วน "การวางแผนโดยละเอียด" มุ่งแสวงหาการสร้างแผนงานด้วยความแม่นยำและวิธีการทางวิทยาศาสตร์โดยอิงจากการประเมินทรัพยากร แรงงาน เงินทุน ขีดความสามารถของโรงงาน และข้อมูลจำเป็นอื่น ๆ ที่เป็นรูปธรรม

สี่ขั้นตอนในการร่างแผนเศรษฐกิจแห่งชาติขั้นสุดท้าย
* การเก็บรวบรวมและรวบรวมข้อมูลสถิติเบื้องต้น ตัวเลขเหล่านี้ถูกใช้เป็นข้อมูลพื้นฐานในการวางแผนขีดความสามารถในการผลิตของภาคเศรษฐกิจ โดยเริ่มแรกจะจัดเตรียมโดยหน่วยเศรษฐกิจระดับล่างและรวบรวมในระดับชาติโดยแผนกและคณะกรรมการที่เกี่ยวข้อง ในขณะเดียวกัน คณะกรรมการวางแผนระดับภูมิภาค ท้องถิ่น และสถานประกอบการจะจัดเตรียมข้อมูลของตนเองและส่งไปยัง CPC รัฐบาลมุ่งหวังว่าระบบสองช่องทางที่มีการจัดเตรียมข้อมูลสถิติพร้อมกัน แยกจากกัน และเป็นอิสระต่อกัน (โดยหน่วยเศรษฐกิจและคณะกรรมการวางแผน) จะช่วยให้มั่นใจได้ว่าฐานข้อมูลมีความถูกต้อง เป็นกลาง และเป็นจริง โดยไม่ถูกจำกัดด้วยอคติจากส่วนท้องถิ่นหรือระบบรัฐการ
* การจัดเตรียมตัวเลขควบคุมจัดทำโดย CPC โดยอิงจากข้อมูลเบื้องต้นและสอดคล้องกับเป้าหมายแผนงานพื้นฐานที่เสนอโดยคณะกรรมการประชาชนกลาง
* ร่างแผนที่จัดทำโดย CPC เป็นผลมาจากการประสานงานตัวเลขร่างทั้งหมดที่ส่งมาจากหน่วยเศรษฐกิจระดับล่าง ซึ่งหน่วยงานเหล่านั้นจะจัดทำร่างของตนโดยอิงจากตัวเลขควบคุมที่ได้รับส่งต่อมาจากคณะกรรมการ
* CPC จะส่งร่างแผนระดับชาติที่เป็นหนึ่งเดียวให้แก่คณะกรรมการประชาชนกลางและสภาบริหารแห่งรัฐเพื่อยืนยัน หลังจากได้รับอนุมัติจากสมัชชาประชาชนสูงสุด ร่างแผนดังกล่าวจะกลายเป็นแผนขั้นสุดท้ายและถูกแจกจ่ายไปยังหน่วยเศรษฐกิจรวมถึงคณะกรรมการวางแผนระดับภูมิภาคและท้องถิ่นทั้งหมด

เมื่อแผนมีผลบังคับใช้จะถือว่ามีผลทางกฎหมายและเป็นการบังคับ คำสั่งที่ออกมาบ่อยครั้งจากรัฐบาลกลางอาจประกอบด้วยการเปลี่ยนแปลงเป้าหมายในแผนหรือมาตรการจูงใจเพื่อให้บรรลุวัตถุประสงค์ของแผนนั้น ๆ

แม้รัฐบาลกลางจะมีส่วนเกี่ยวข้องอย่างชัดเจนที่สุดในการกำหนดและประเมินแผนรายปีและแผนระยะยาว แต่ยังมีการทบทวนสรุปความคืบหน้ารายไตรมาสหรือรายเดือนด้วย วิสาหกิจแต่ละแห่งจะแบ่งเวลาการผลิตออกเป็นช่วงรายวัน รายสัปดาห์ ทุกสิบวัน รายเดือน รายไตรมาส และรายปี โดยทั่วไป แผนรายเดือนถือเป็นระยะเวลาการวางแผนพื้นฐานของโรงงาน

ความสำเร็จของแผนเศรษฐกิจขึ้นอยู่กับคุณภาพและรายละเอียดของข้อมูลที่ได้รับ การกำหนดเป้าหมายที่สอดคล้องกับความเป็นจริง การประสานงานระหว่างภาคส่วน และการดำเนินการที่ถูกต้อง การเติบโตที่สูงในช่วงเริ่มต้นของ "แผนสามปี" และ "แผนห้าปี" (ในระดับที่น้อยกว่า) ส่งผลให้ผู้วางแผนมีความเชื่อมั่นที่ผิดพลาด การรายงานสถิติเกินจริงเป็นแนวโน้มที่มีอยู่ตามธรรมชาติในระบบเศรษฐกิจที่รางวัลขึ้นอยู่กับการบรรลุเป้าหมายเชิงปริมาณ โดยเฉพาะเมื่อใกล้ถึงปีที่สิ้นสุดแผน สิ่งนี้ย่อมนำไปสู่การประเมินศักยภาพทางเศรษฐกิจสูงเกินจริง คุณภาพสินค้าต่ำ และนำไปสู่ความผิดพลาดของแผนในที่สุด นอกจากนี้ การใช้โรงงาน อุปกรณ์ และวัตถุดิบอย่างไม่มีประสิทธิภาพ รวมถึงการขาดการประสานงานในการวางแผนและการแข่งขันด้านการผลิตระหว่างภาคส่วนและภูมิภาคได้ก่อให้เกิดความไม่สมดุลและรบกวนความสัมพันธ์ระหว่างปัจจัยผลิตและผลผลิต การปฏิรูปการวางแผน ค.ศ. 1964 ควรจะเข้ามาแก้ปัญหาเหล่านี้ แต่ความจำเป็นในการวางแผนที่ถูกต้องและละเอียดรวมถึงการบังคับใช้แผนอย่างเข้มงวดนั้นมีสูงมากจนความสำคัญของเรื่องนี้ถูกเน้นย้ำอีกครั้งในรายงานการเปิดตัว "แผนเจ็ดปีฉบับที่สอง" บ่งชี้ว่าปัญหาด้านการวางแผนยังคงมีอยู่ต่อเนื่องมาจนถึงทศวรรษ 1980

ในช่วงกลางทศวรรษ 1990 เกาหลีเหนือละทิ้งการวางแผนแบบสั่งการอย่างเข้มงวด และแผนหลายปีกลายเป็นยุทธศาสตร์ทางเศรษฐกิจระยะยาวมากกว่า

#### วิธีช็องซันนี
*[[วิธีช็องซันนี]]* () มีจุดเริ่มต้นจากการที่คิม อิล-ซ็องเดินทางไปเยี่ยมเยียนนาสหกรณ์ช็องซันนีในจังหวัดพย็องอันใต้เมื่อเดือนกุมภาพันธ์ ค.ศ. 1960 โดยได้รับอิทธิพลจากการก้าวกระโดดไกลไปข้างหน้าของเหมา เจ๋อตง ทั้งนี้ คิมและสมาชิกคณะกรรมการกลางพรรคแรงงานเกาหลี (KWP) คนอื่น ๆ ได้ให้ "การแนะแนว ณ สถานที่" (, *ฮย็อนจีจีโด*) และใช้เวลาสองเดือนในการสั่งการและมีปฏิสัมพันธ์กับคนงาน วัตถุประสงค์ที่ประกาศไว้ของวิธีการใหม่นี้คือ เพื่อต่อสู้กับ "ระบบรัฐการ" และ "รูปแบบนิยม" ในระบบการจัดการฟาร์ม

ผู้นำอ้างว่าคนงานในฟาร์มไม่มีความสุขและผลิตผลงานได้ต่ำเนื่องจากเจ้าหน้าที่ระดับล่างของพรรคแรงงานเกาหลี (ซึ่งมักจะอธิบายทฤษฎีมาร์กซิสต์และคำขวัญที่เป็นนามธรรม) ใช้กลวิธีที่ไม่สามารถสร้างแรงจูงใจได้ เพื่อแก้ไขปัญหานี้ ผู้นำจึงแนะนำให้คนงานได้รับการแนะแนวที่เฉพาะเจาะจงในการแก้ปัญหาการผลิตและได้รับสัญญาว่าจะได้รับแรงจูงใจทางวัตถุที่หาได้ง่าย วิธีชฌองซันนีเรียกร้องให้เจ้าหน้าที่ระดับสูงของพรรค สมาชิกพรรค และเจ้าหน้าที่ฝ่ายบริหารเลียนแบบคิม อิล-ซ็องด้วยการลงพื้นที่ตรวจสอบภาคสนาม ระบบนี้เปิดโอกาสให้เกษตรกรได้นำเสนอเรื่องราวร้องทุกข์และแนวคิดต่อสมาชิกพรรคระดับนำและผู้จัดการ

สิ่งที่อาจสำคัญกว่าการให้บุคลากรฝ่ายบริหารลงพื้นที่ตรวจสอบคือการเพิ่มการใช้แรงจูงใจทางวัตถุ เช่น การลาพักร้อนแบบได้รับค่าจ้าง โบนัสพิเศษ ตำแหน่งเกียรติยศ และรางวัลที่เป็นเงิน ในความเป็นจริง วิธีช็องซันนีดูเหมือนจะยอมรับเกือบทุกวิถีทางเพื่อช่วยเร่งการผลิต อย่างไรก็ดี ในเวลาต่อมาวิธีการนี้ถูกลดทอนประสิทธิภาพลงด้วยความพยายามอย่างรุนแรงในการเพิ่มการผลิตในฟาร์มและการรวมฟาร์มเข้าด้วยกันเป็นหน่วยที่ใหญ่ขึ้นเรื่อย ๆ

การปรับปรุงที่แท้จริงในภาคเกษตรกรรมเริ่มต้นขึ้นด้วยการนำ "ระบบสัญญาจ้างกลุ่มย่อย" มาใช้เพื่อเป็นช่องทางในการเพิ่มผลิตภาพของเกษตรกร โดยการปรับแรงจูงใจส่วนบุคคลให้สอดคล้องกับกลุ่มทำงานขนาดเล็กที่อยู่ใกล้ชิดกัน ดังนั้น ขนาดที่เพิ่มขึ้นของนารวมจึงถูกชดเชยด้วยการลดขนาดของหน่วยทำงานลง อย่างไรก็ดี "การแนะแนว ณ สถานที่" โดยเจ้าหน้าที่ระดับสูงของรัฐยังคงดำเนินต่อไปในช่วงต้นทศวรรษ 1990 ดังตัวอย่างจากการที่คิม อิล-ซ็องเดินทางไปเยี่ยมเยียนสถานที่ต่าง ๆ เช่น นาสหกรณ์วังแจซันในอำเภออนซ็อง และนาทดลองสาขาคย็องซ็อนของสถาบันเกษตรศาสตร์ระหว่างวันที่ 20 ถึง 30 สิงหาคม ค.ศ. 1991 คิม จ็อง-อิลสืบทอดประเพณีนี้ต่อมา แม้ก่อนหน้านี้เขาจะเคยปฏิเสธจะทำเช่นนั้น และยังขยายแนวทางนี้ไปยังกองทัพประชาชนเกาหลีอีกด้วย ในปัจจุบัน คิม จ็อง-อึนยังคงปฏิบัติามแนวทางของวิธีนี้ต่อไป

#### ระบบการทำงานแทอัน
ระบบจัดการอุตสาหกรรมของเกาหลีเหนือพัฒนาผ่านสามช่วงเวลาที่แตกต่างกัน ช่วงแรกเป็นช่วงที่วิสาหกิจมีอิสระในการปกครองตนเอง ซึ่งดำเนินไปจนถึงเดือนธันวาคม ค.ศ. 1946 ช่วงที่สองเป็นระบบเปลี่ยนผ่านที่ยึดตามการปกครองตนเองในระดับท้องถิ่น โดยแต่ละวิสาหกิจจะถูกบริหารโดยคณะกรรมการบริหารวิสาหกิจภายใต้การกำกับดูแลของคณะกรรมการประชาชนท้องถิ่น ต่อมาระบบนี้ถูกแทนที่ด้วย "ระบบบริหารโดยบุคคลเดียว" () ซึ่งมีรูปแบบการบริหารตามแนวทางสหภาพโซเวียตเนื่องจากวิสาหกิจขนาดใหญ่ถูกโอนเป็นของรัฐและมาอยู่ภายใต้การควบคุมโดยส่วนกลาง ช่วงที่สาม ระบบการทำงาน*แทอัน* (, *แทอันอึยซาอ็อบเชกเย*) ถูกนำมาใช้ในเดือนธันวาคม ค.ศ. 1961 เป็นการประยุกต์และปรับปรุงเทคนิคการจัดการด้านเกษตรกรรมมาใช้กับภาคอุตสาหกรรม โดยระบบแทอันนี้ต่อยอดมาจากวิธี*ช็องซันนี*

ภายใต้ระบบแทอัน อำนาจบริหารสูงสุดคือคณะกรรมการพรรค แต่ละคณะกรรมการประกอบด้วยสมาชิกประมาณ 25 ถึง 35 คนซึ่งได้รับเลือกมาจากกลุ่มผู้จัดการ คนงาน วิศวกร และผู้นำของ "องค์กรผู้ใช้แรงงาน" ภายในโรงงาน มีการตั้ง "คณะกรรมการบริหาร" ชุดเล็ก ซึ่งมีขนาดประมาณ 1 ใน 4 ของคณะกรรมการปกติ เพื่อรับผิดชอบทางปฏิบัติสำหรับการดำเนินงานประจำวันของโรงงานและการตัดสินใจสำคัญ สมาชิกประกอบด้วยบุคลากรที่สำคัญที่สุด ได้แก่ เลขาธิการคณะกรรมการพรรค ผู้จัดการโรงงาน และหัวหน้าวิศวกร ระบบนี้เน้นความร่วมมือระหว่างคนงาน ช่างเทคนิค และเจ้าหน้าที่พรรคในระดับโรงงาน

แต่ละโรงงานมีสายการบริหารหลักสองสาย สายหนึ่งนำโดยผู้จัดการ และอีกสายหนึ่งนำโดยเลขาธิการคณะกรรมการพรรค หัวหน้าวิศวกรและผู้ช่วยกำกับดูแลเจ้าหน้าที่ทั่วไปที่รับผิดชอบในทุกด้านของการผลิต การวางแผน และการให้คำแนะนำทางเทคนิค รองผู้จัดการ ขึ้นอยู่กับขนาดโรงงาน จะมีจำนวนรองผู้จัดการแตกต่างกันไปเพื่อดูแลด้านโลจิสติกส์ การตลาด และบริการสำหรับคนงาน การจัดหาวัสดุครอบคลุมถึงการจัดหา การจัดเก็บ และการแจกจ่ายวัสดุทั้งหมดเพื่อใช้ในโรงงาน รวมถึงการจัดเก็บผลิตภัณฑ์สำเร็จรูปและการขนส่งออกจากโรงงาน

รองผู้จัดการจะได้รับมอบหมายให้ดูแลคนงานในหน่วยงานของตนรวมถึงจัดการบัญชีของโรงงานและบัญชีเงินเดือน การบริการคนงาน รวมถึงการกำกับดูแลการทำฟาร์มในที่ดินของโรงงาน การจัดหาสินค้าเข้าร้านค้าปลีกของโรงงาน และการดูแลสิ่งอำนวยความสะดวกทั้งหมดสำหรับพนักงาน รองผู้จัดการที่ดูแลด้านบริการคนงานได้รับการส่งเสริมให้ตอบสนองความต้องการของโรงงานให้ได้มากที่สุดโดยใช้ทรัพยากรจากสหกรณ์การเกษตรและอุตสาหกรรมท้องถิ่นในบริเวณใกล้เคียง

เลขาธิการคณะกรรมการพรรคทำหน้าที่จัดกิจกรรมทางการเมืองในแต่ละหน่วยย่อยของพรรคในโรงงานและพยายามสร้างความมั่นใจในความจงรักภักดีต่อเป้าหมายการผลิตและเป้าหมายการจัดการของพรรค ตามคำกล่าวอ้างอย่างเป็นทางการ การตัดสินใจด้านการจัดการทั้งหมดมาจากการเห็นพ้องต้องกันของสมาชิกคณะกรรมการพรรค อย่างไรก็ดี เมื่อพิจารณาจากความสำคัญอย่างล้นพ้นของพรรคในกิจการของประเทศ มีความเป็นไปได้สูงว่าเลขาธิการพรรคจะเป็นผู้ตัดสินใจขั้นสุดท้ายหากเกิดข้อพิพาทสำคัญในโรงงาน

ระบบแทอันถือเป็นแนวทางการจัดการอุตสาหกรรมที่มีเหตุมีผลมากกว่าระบบก่อน ๆ แม้เจ้าหน้าที่พรรคและคนงานจะมีบทบาทสำคัญมากขึ้นในการจัดการภายใต้ระบบใหม่นี้ แต่วิศวกรและเจ้าหน้าที่ฝ่ายเทคนิคก็ได้รับความรับผิดชอบมากขึ้นในส่วนที่ความเชี่ยวชาญของพวกเขาสามารถสร้างประโยชน์ได้มากที่สุด ระบบนี้ตระหนักถึงความสำคัญของสิ่งจูงใจด้านวัตถุควบคู่ไปกับสิ่งจูงใจทาง "การเมืองและศีลธรรม" ในการบริหารคนงานในโรงงาน "ระบบบัญชีภายใน" ซึ่งพัฒนามาจาก "ระบบบัญชีอิสระ" จะมีการมอบเงินโบนัสให้แก่ทีมงานและโรงปฏิบัติงานที่ใช้เครื่องจักรและวัตถุดิบอย่างมีประสิทธิภาพสูงสุด โดยรางวัลทางการเงินเหล่านี้มาจากกำไรของวิสาหกิจ

ความสำเร็จของระบบการทำงานแทอันวัดได้จากความยั่งยืนและการได้รับการสนับสนุนอย่างต่อเนื่องจากกลุ่มผู้นำ ในสุนทรพจน์วันขึ้นปีใหม่ ค.ศ. 1991 ซึ่งเป็นวาระครบรอบ 13 ปีของการก่อตั้งระบบนี้ คิม อิล-ซ็องกล่าวว่า:
ระบบการทำงานแทอันเป็นระบบการจัดการเศรษฐกิจที่ดีที่สุด ช่วยให้มวลชนผู้ผลิตสามารถปฏิบัติหน้าที่และบทบาทในฐานะเจ้าของ และช่วยให้สามารถบริหารเศรษฐกิจในลักษณะที่เป็นวิทยาศาสตร์และมีเหตุมีผล โดยการนำแนวทางมวลชนมาใช้ในการจัดการเศรษฐกิจ และโดยการรวมความเป็นผู้นำของพรรคเข้ากับการชี้นำด้านการบริหาร เศรษฐกิจ และเทคนิคอย่างเป็นระบบ

#### การรณรงค์การผลิตจำนวนมาก
ควบคู่ไปกับเทคนิคการบริหารจัดการ เช่น วิธีช็องซันนีและระบบการทำงานแทอัน ซึ่งถูกออกแบบมาเพื่อเพิ่มผลผลิตในการดำเนินงานอย่างเป็นระบบและปกติของฟาร์มและวิสาหกิจต่าง ๆ ผู้นำยังคงหันไปใช้วิธีปลุกระดมและการรณรงค์มวลชนอย่างต่อเนื่องเพื่อกระตุ้นให้คนงานบรรลุเป้าหมายการผลิต การรณรงค์การผลิตจำนวนมากครั้งแรกและแพร่หลายที่สุดคือขบวนการช็อลลีมา ซึ่งเริ่มขึ้นใน ค.ศ. 1958 โดยจำลองมาจากการก้าวกระโดดไกลไปข้างหน้าของจีน (ค.ศ. 1958–1960) ขบวนการช็อลลีมาจัดระบบกำลังแรงงานออกเป็นทีมงานและกองพลงานเพื่อแข่งขันกันเพิ่มผลผลิต การรณรงค์นี้มีเป้าหมายที่คนงานในภาคอุตสาหกรรมและเกษตรกรรม รวมถึงองค์กรในด้านการศึกษา วิทยาศาสตร์ สุขอนามัยและการสาธารณสุข และวัฒนธรรม

นอกจากทีมทำงานแล้ว หน่วยงานที่มีสิทธิ์ได้รับเกียรติช็อลลีมายังรวมถึงโรงงานทั้งแห่ง โรงปฏิบัติงานในโรงงาน และหน่วยงานที่พึ่งตนเองได้ เช่น เรือหรือสถานีรถไฟ "การเลียนแบบสังคมนิยม" ท่ามกลางภาคอุตสาหกรรม วิสาหกิจ ฟาร์ม และทีมงานภายใต้ขบวนการช็อลลีมาพยายามอย่างบ้าคลั่งที่จะทำให้แผนห้าปีฉบับแรก (ค.ศ. 1957–1960) สำเร็จลุล่วง แต่กลับสร้างความระส่ำระสายที่วุ่นวายในระบบเศรษฐกิจ ทำให้จำเป็นต้องกำหนดให้ ค.ศ. 1959 เป็น "ปีกันชน" เพื่อฟื้นฟูสมดุลในเศรษฐกิจ

แม้ขบวนการช็อลลีมาจะถูกแทนที่ในช่วงต้นทศวรรษ 1960 โดยวิธีช็องซันนีและระบบการทำงานแทอัน แต่ความเชื่อมั่นของระบอบที่มีต่อการรณรงค์มวลชนยังคงดำเนินต่อไปจนถึงช่วงต้นทศวรรษ 1990 การรณรงค์ที่ดำเนินการหลังจากช็อลลีมาคือ "สงครามความเร็ว" ในช่วงท้ายของระยะเวลาหนึ่งๆ (เช่น สิ้นเดือน สิ้นปี หรือเมื่อสิ้นสุดแผนเศรษฐกิจ) เพื่อให้บรรลุเป้าหมายการผลิตและดำเนินการตามเป้าหมายทางเศรษฐกิจของทศวรรษนั้น ๆ ให้สำเร็จ

### ความพยายามในการทำให้เป็นสมัยใหม่ตั้งแต่ ค.ศ. 1991
ภายหลังการล่มสลายของสหภาพโซเวียตใน ค.ศ. 1991 แหล่งสนับสนุนหลักจากภายนอก เกาหลีเหนือประกาศนโยบายเศรษฐกิจระยะเปลี่ยนผ่านสามปีในเดือนธันวาคม ค.ศ. 1993 โดยให้ความสำคัญเป็นอันดับแรกกับเกษตรกรรม อุตสาหกรรมเบา และการค้าต่างประเทศ อย่างไรก็ดี การขาดแคลนปุ๋ย ภัยธรรมชาติ รวมถึงวิธีการจัดเก็บและการขนส่งที่ย่ำแย่ ส่งผลให้ประเทศมียอดขาดแคลนธัญพืชเพื่อการพึ่งตนเอง นอกจากนี้ การขาดแคลนเงินตราต่างประเทศเพื่อซื้ออะไหล่และน้ำมันสำหรับการผลิตไฟฟ้ายังส่งผลให้โรงงานหลายแห่งต้องหยุดชะงัก

การขาดแคลนเงินตราต่างประเทศเนื่องจากการขาดดุลการค้าเรื้อรัง หนี้ต่างประเทศจำนวนมหาศาล และความช่วยเหลือจากต่างประเทศที่น้อยลงได้กลายเป็นข้อจำกัดต่อการพัฒนาเศรษฐกิจ นอกจากนี้ เกาหลีเหนือยังได้โอนทรัพยากรที่มีอยู่อย่างจำกัดจากโครงการพัฒนาต่าง ๆ ไปใช้ในด้านการป้องกันประเทศ โดยในช่วงปลายทศวรรษ 1980 เกาหลีเหนือใช้งบประมาณด้านการป้องกันประเทศสูงถึงกว่า 20% ของ GNP เป็นสัดส่วนที่สูงที่สุดเป็นอันดับต้น ๆ ของโลก ปัจจัยลบเหล่านี้ เมื่อรวมกับประสิทธิภาพที่ลดลงของระบบการวางแผนโดยส่วนกลางและความล้มเหลวในการสร้างความทันสมัยให้เศรษฐกิจ ได้ส่งผลให้ก้าวย่างของการเติบโตชะลอตัวลงตั้งแต่ทศวรรษ 1960 การล่มสลายของสาธารณรัฐสังคมนิยมในสหภาพโซเวียตและกลุ่มประเทศยุโรปตะวันออก คู่ค้าและผู้สนับสนุนดั้งเดิมของเกาหลีเหนือ ได้ซ้ำเติมความยากลำบากทางเศรษฐกิจในช่วงต้นทศวรรษ 1990 ให้รุนแรงยิ่งขึ้น

ในทางเศรษฐศาสตร์ การล่มสลายของสหภาพโซเวียตและการสิ้นสุดการสนับสนุนอุตสาหกรรมเกาหลีเหนือจากโซเวียตส่งผลให้เศรษฐกิจของเกาหลีเหนือหดตัวถึง 25% ในทศวรรษ 1990 แม้ข้อมูลบางแหล่งจะระบุว่าเกาหลีเหนือเคยมีรายได้ต่อหัวสูงกว่าเกาหลีใต้ในทศวรรษ 1970 แต่ภายใน ค.ศ. 2006 รายได้ต่อหัวของเกาหลีเหนือถูกประเมินว่าอยู่ที่เพียง 1,108 ดอลลาร์ คิดเป็นเพียง 1 ใน 17 ของรายได้ต่อหัวของเกาหลีใต้เท่านั้น

การทดลองดำเนินธุรกิจขนาดเล็กเกิดขึ้นในช่วง ค.ศ. 2009 ถึง 2013 และแม้จะยังคงมีความไม่แน่นอนทางกฎหมาย แต่สิ่งนี้พัฒนาไปจนกลายเป็นภาคส่วนที่มีนัยสำคัญ ภายใน ค.ศ. 2016 การเปิดเสรีทางเศรษฐกิจได้ก้าวหน้าไปถึงขั้นที่ทั้งวิสาหกิจท้องถิ่นและรัฐวิสาหกิจอุตสาหกรรมต้องส่งผลผลิตให้แก่รัฐในสัดส่วน 20 ถึง 50% และสามารถขายผลผลิตส่วนที่เหลือเพื่อนำไปซื้อวัตถุดิบในราคาตลาดซึ่งคล้ายกับระบบตลาดเสรี

ใน ค.ศ. 2014 มีการแก้ไขรัฐบัญญัติวิสาหกิจเพื่ออนุญาตให้ผู้จัดการรัฐวิสาหกิจสามารถมีส่วนร่วมในการค้าต่างประเทศและการร่วมทุน รวมถึงรับเงินลงทุนจากแหล่งเงินทุนในประเทศนอกภาครัฐได้ ภายใต้ระเบียบใหม่นี้ ผู้อำนวยการวิสาหกิจจะมีลักษณะคล้ายประธานเจ้าหน้าที่บริหาร (CEO) แบบตะวันตกมากขึ้น และหัวหน้าวิศวกรจะมีบทบาทในการปฏิบัติงานคล้ายประธานเจ้าหน้าที่ปฏิบัติการ (COO) แบบตะวันตก ทั้งนี้ ณ ค.ศ 2017 ยังไม่เป็นที่แน่ชัดว่าระบบแทอันที่กล่าวไว้ข้างต้นยังคงมีการปฏิบัติจริงเพื่อให้คณะกรรมการประชาชนท้องถิ่นมีอิทธิพลมากน้อยเพียงใด

ใน ค.ศ. 2017 ดร. มิตสึฮิโระ มิมูระ นักวิจัยอาวุโสจากสถาบันวิจัยเศรษฐกิจเอเชียตะวันออกเฉียงเหนือของญี่ปุ่น ผู้ซึ่งเคยไปเยือนเกาหลีเหนือถึง 45 ครั้ง นิยามเกาหลีเหนือว่าเป็น "ประเทศเศรษฐกิจก้าวหน้าที่ยากจนที่สุดในโลก" โดยอธิบายว่าแม้จะมี GDP ค่อนข้างต่ำ แต่เกาหลีเหนือได้สร้างสภาพแวดล้อมการผลิตที่ซับซ้อนขึ้นมา เขาอธิบายถึงการเติบโตของกลุ่มผู้ประกอบการผ่านสิ่งที่เรียกว่า "ความร่วมมือแบบสังคมนิยม" ที่กลุ่มบุคคลสามารถเริ่มทำธุรกิจขนาดเล็กในรูปแบบของกลุ่มสหกรณ์ ผู้จัดการในอุตสาหกรรมหรือฟาร์มของรัฐยังมีอิสระที่จะขายหรือแลกเปลี่ยนผลผลิตที่เกินกว่าเป้าหมายตามแผนของรัฐ อันเป็นแรงจูงใจในการเพิ่มผลผลิต ผู้จัดการยังสามารถหาเงินทุนเพื่อขยายการดำเนินงานที่ประสบความสำเร็จได้ในกระบวนการที่เขาเรียกว่า "การแข่งขันแบบสังคมนิยม" โดยที่แผนของรัฐยังคงเป็นฐานของการผลิต แต่มีความสอดคล้องกับความเป็นจริงมากขึ้นเพื่อเปิดช่องว่างให้การผลิตส่วนเกิน

ใน ค.ศ. 2020 เกาหลีเหนือสั่งระงับการปฏิรูปเศรษฐกิจที่เดิมเคยถูกมองว่าเป็นยุทธศาสตร์ที่มีความเสี่ยงในการปล่อยให้กลไกตลาดทำงาน และรัฐบาลหันกลับมาให้ความสำคัญกับการวางแผนโดยส่วนกลางและการควบคุมเศรษฐกิจโดยรัฐ มากขึ้น

### งบประมาณและการเงิน

งบประมาณของรัฐเป็นเครื่องมือหลักของรัฐบาลในการดำเนินเป้าหมายทางเศรษฐกิจของประเทศ รายจ่ายงบประมาณคิดเป็นสัดส่วนประมาณ 3 ใน 4 ของ GNP ในช่วงกลางทศวรรษ 1980 การจัดสรรงบประมาณสะท้อนถึงลำดับความสำคัญที่มอบให้แก่ภาคเศรษฐกิจต่าง ๆ ภาษีถูกยกเลิกใน ค.ศ. 1974 โดยถูกระบุว่าเป็น "เดนสังคมล้าสมัย" อย่างไรก็ดี การดำเนินการนี้ไม่ได้ถูกคาดหวังว่าจะส่งผลกระทบอย่างมีนัยสำคัญต่อรายได้ของรัฐเนื่องจากเงินทุนส่วนใหญ่ของรัฐบาล (เฉลี่ย 98.1% ในช่วง ค.ศ. 1961–1970) มาจากภาษีหมุนเวียน (ภาษีการขาย) ส่วนแบ่งกำไรที่จ่ายโดยรัฐวิสาหกิจ และค่าธรรมเนียมการใช้งานต่าง ๆ สำหรับเครื่องจักร อุปกรณ์ สิ่งอำนวยความสะดวกด้านชลประทาน โทรทัศน์ และน้ำ

เพื่อสร้างอิสระในระดับท้องถิ่นรวมถึงลดภาระทางการเงินของรัฐบาลกลาง "ระบบงบประมาณท้องถิ่น" จึงถูกนำมาใช้ใน ค.ศ. 1973 ภายใต้ระบบนี้ หน่วยงานส่วนจังหวัดมีหน้าที่รับผิดชอบค่าใช้จ่ายการดำเนินงานสถาบันและวิสาหกิจที่ไม่อยู่ภายใต้การควบคุมโดยตรงของรัฐบาลกลาง เช่น โรงเรียน โรงพยาบาล ร้านค้า และการผลิตสินค้าเพื่อการบริโภคในท้องถิ่น กลับกัน หน่วยงานท้องถิ่นถูกคาดหวังให้จัดตั้งกิจการที่สร้างกำไรให้ได้มากที่สุดเท่าที่จะเป็นไปได้และส่งกำไรเหล่านั้นให้แก่รัฐบาลกลาง

ในราวเดือนธันวาคมของทุกปี จะมีการร่างงบประมาณของรัฐสำหรับปีปฏิทินถัดไป และจะมีการแก้ไขในช่วงประมาณเดือนมีนาคม โดยปกติแล้ว รายได้รวมจะสูงกว่ารายจ่ายเล็กน้อย และเงินงบประมาณที่เกินมาจะถูกยกยอดไปใช้ในปีถัดไป รายจ่ายส่วนใหญ่ของรัฐไปที่ "เศรษฐกิจเพื่อประชาชน" ซึ่งเฉลี่ยอยู่ที่ 67.3% ของรายจ่ายทั้งหมดระหว่าง ค.ศ. 1987 ถึง 1990 ตามมาด้วยงบประมาณด้าน "สังคม-วัฒนธรรม", "การป้องกันประเทศ" และ "การบริหาร" ตามลำดับ

งบประมาณด้านการป้องกันประเทศ ในฐานะส่วนหนึ่งของรายจ่ายทั้งหมด ได้เพิ่มขึ้นอย่างมีนัยสำคัญตั้งแต่ทศวรรษ 1960 โดยเพิ่มจากละ 3.7% ใน ค.ศ. 1959 เป็น 19% ใน ค.ศ. 1960 และหลังจากเฉลี่ยอยู่ที่ 19.8% ระหว่าง ค.ศ. 1961 ถึง 1966 ก็พุ่งสูงขึ้นเป็น 30.4% ใน ค.ศ. 1967 หลังทรงตัวอยู่ที่ประมาณ 30% จนถึง ค.ศ. 1971 สัดส่วนงบป้องกันประเทศก็ลดลงอย่างกะทันหันเหลือ 17% ใน ค.ศ. 1972 และลดลงอย่างต่อเนื่องตลอดทศวรรษ 1980 อย่างเป็นทางการใน ค.ศ. 1989 และ 1990 สัดส่วนงบป้องกันประเทศยังคงอยู่ที่ 12% และสำหรับ ค.ศ. 1991 อยู่ที่ 12.3% โดยมีการวางแผนไว้ที่ 11.6% ใน ค.ศ. 1992 แนวโน้มที่ลดลงนี้สอดคล้องกับความตั้งใจที่รัฐบาลประกาศไว้ว่าจะกระตุ้นการพัฒนาเศรษฐกิจและเพิ่มสวัสดิการสังคม อย่างไรก็ดี ผู้เชี่ยวชาญชาวตะวันตกประเมินว่ารายจ่ายทางทหารที่แท้จริงนั้นสูงกว่าตัวเลขที่ระบุในงบประมาณ

ในงบประมาณ ค.ศ. 1999 รายจ่ายสำหรับภาคเกษตรกรรมและภาคพลังงานเพิ่มขึ้น 15 และ 11% ตามลำดับ เมื่อเทียบกับ ค.ศ. 1998

ในงบประมาณ ค.ศ. 2007 มีประมาณการว่ารายได้จะเพิ่มขึ้น 4.332 แสนล้านวอน (3.072 พันล้านดอลลาร์ อัตราแลกเปลี่ยน 1 ดอลลาร์ = 141 วอน) ใน ค.ศ. 2006 รายได้สาธารณะคิดเป็น 5.9% ขณะที่ในปีนี้ (2007) ตัวเลขดังกล่าวถูกปรับเพิ่มขึ้นเป็น 7.1%

*[[อูรีมินจกกีรี]]* เว็บไซต์ข่าวรัฐบาลเกาหลีเหนือ รายงานใน ค.ศ. 2006 ว่าเกาหลีเหนือเป็นรัฐแรกและรัฐเดียวในโลกที่ไม่มีการเก็บภาษี ซึ่งประกาศยกเลิกไปตั้งแต่ 1 เมษายน ค.ศ. 1974

### พันธบัตร
ตั้งแต่ ค.ศ. 2003 ทางการเกาหลีเหนือออกพันธบัตรรัฐบาลที่เรียกว่า "พันธบัตรชีวิตประชาชน" (The People's Life Bonds) และได้มีการประชาสัมพันธ์คำขวัญที่ว่า "การซื้อพันธบัตรคือการรักชาติ"

เกาหลีเหนือเคยขายพันธบัตรในระดับสากลในช่วงปลายทศวรรษ 1970 เป็นจำนวนเงิน 680 ล้านมาร์คเยอรมันและ 455 ล้านฟรังก์สวิส อย่างไรก็ดี เกาหลีเหนือผิดนัดชำระหนี้พันธบัตรเหล่านี้ภายใน ค.ศ. 1984 ถึงแม้พันธบัตรดังกล่าวจะยังคงมีการซื้อขายในตลาดสากล โดยเป็นการซื้อขายเพื่อเก็งกำไรว่าในท้ายที่สุดแล้วประเทศเกาหลีเหนือจะกลับมาชำระหนี้ตามข้อผูกพันที่มีอยู่

### แนวโน้มล่าสุด

*[[เดอะซิดนีย์มอร์นิงเฮรัลด์]]* รายงานว่าการโฆษณาชวนเชื่อของคิม จ็อง-อึนในช่วงก่อนหน้านี้ได้เปลี่ยนจุดเน้นไปที่ความรักชาติและเศรษฐกิจ รวมถึงการปรับปรุงความสัมพันธ์กับจีน เกาหลีใต้ และสหรัฐ โทรทัศน์ของรัฐส่งเสริมเพลงสรรเสริญธงชาติโดยการออกอากาศวิดีโอที่มีภาพการชักธงชาติขึ้นสู่ยอดเสาเมื่อเดือนกันยายน ค.ศ. 2018 ในระหว่างกิจกรรมการแสดงหมู่เพื่อเฉลิมฉลองครบรอบ 70 ปีของเกาหลีเหนือ ในวิดีโอดังกล่าวปรากฏภาพสั้น ๆ ของเหล่าทหาร เครื่องบินขับไล่ที่ปล่อยควันสีน้ำเงิน สีแดง และสีขาว ภาพของพลเรือนที่กระจัดกระจายอยู่ทั่วไป อพาร์ตเมนต์สูงระฟ้าแห่งใหม่ในเมืองหลวง การแสดงดอกไม้ไฟ และแม้กระทั่งนักเรียนในชุดเครื่องแบบ ทั้งหมดนี้เห็นได้ในเหตุการณ์เดียวกัน

*[[เซาท์ไชนามอร์นิงโพสต์]]* ระบุในบทความ ค.ศ. 2019 ว่าเริ่มมีการปฏิวัติเศรษฐกิจและวัฒนธรรมเกิดขึ้นภายในเกาหลีเหนือเองด้วยเช่นกัน โดยเริ่มขึ้นอย่างจริงจังในเดือนกุมภาพันธ์ ค.ศ. 2018 ระหว่างโอลิมปิกฤดูหนาวที่พย็องชัง เมื่อนักดนตรีแถวหน้าของเกาหลีเหนือถูกส่งไปแสดงในเกาหลีใต้ รวมถึงวงกลุ่มห้าที่แสดงในชุดกางเกงขาสั้นสีดำและเสื้อสีแดง หลังจากนั้นสองเดือน ผู้นำสูงสุด คิม จ็อง-อึน เข้าชมการแสดงของเกิร์ลกรุ๊ปเกาหลีใต้ เรดเวลเวต ถือเป็นโชว์เคป็อปครั้งแรกที่จัดขึ้นในเปียงยาง นักดนตรีชาวเกาหลีเหนือที่ไปแสดงในเกาหลีใต้ได้รับคำชมเชยอย่างมากจนผู้นำคิมตัดสินใจส่งพวกเขาไปปักกิ่งเพื่อทัวร์เชื่อมสัมพันธไมตรีอีกครั้งในเดือนมกราคม ค.ศ. 2019 ส่วนหนึ่งของการปฏิวัติคือการนำเข้าวัฒนธรรมอื่น ๆ รวมถึงวัฒนธรรมตะวันตก ซึ่งในอดีตเคยถูกเชื่อว่าเป็นสิ่งหยาบโลนและเสื่อมทราม แต่ปัจจุบันกำลังค่อย ๆ แทรกซึมเข้าสู่ประชาชนเกาหลีเหนือ ขณะนี้สามารถอ่านหนังสือแฮร์รี่ พอตเตอร์มือสองได้ที่หอสมุดแห่งชาติ และภาพยนตร์บอลลีวูดอย่างเรื่อง *[[Three Idiots]]* ก็เพิ่งเข้าฉายในโรงภาพยนตร์ของพวกเขา ความเปลี่ยนแปลงนี้ยังขยายไปถึงภาคเศรษฐกิจ โดยโรงงานต่าง ๆ เริ่มผลิตสินค้าที่เชื่อมโยงกับตะวันตกมากขึ้น เช่น รองเท้าแอร์จอร์แดน เพื่อการบริโภคภายในประเทศ

ตามการแก้ไขรัฐธรรมนูญใน ค.ศ. 2019 วิธีบริหารเศรษฐกิจแบบเดิม ได้แก่ ช็องซันนีในภาคเกษตรกรรมและแทอันในภาคอุตสาหกรรม ถูกยกเลิกไปโดยสิ้นเชิง

ภายหลังการประชุมสภาพรรคครั้งที่ 8 คิม บย็อง-ย็อน จากมหาวิทยาลัยแห่งชาติโซล กล่าวว่า ระหว่าง ค.ศ. 2017 ถึง 2019 GDP ของเกาหลีเหนือลดลง 10% และใน ค.ศ. 2020 GDP ของเกาหลีเหนือลดลงอีก 5%

## ภาคเศรษฐกิจ
### การผลิต
เกาหลีเหนือใช้ระบบเศรษฐกิจแบบวางแผนในภาคอุตสาหกรรมเช่นกัน โดยรัฐบาลจะเป็นผู้จัดหาเชื้อเพลิงและวัตถุดิบให้แก่โรงงาน ในขณะที่โรงงานจะผลิตสินค้าและจำนวนตามความต้องการที่รัฐบาลกำหนด

ยุทธศาสตร์การพัฒนาแบบพึ่งตนเองของเกาหลีเหนือให้ลำดับความสำคัญสูงสุดกับการพัฒนาอุตสาหกรรมหนัก โดยมีการพัฒนาเกษตรกรรมและอุตสาหกรรมเบาควบคู่กันไป นโยบายนี้บรรลุผลได้โดยการจัดสรรเงินลงทุนของรัฐให้แก่อุตสาหกรรมหนักเป็นพิเศษ เงินลงทุนของรัฐมากกว่า 50% ถูกส่งไปยังภาคอุตสาหกรรมในช่วง ค.ศ. 1954–1976 (47.6%, 51.3%, 57.0% และ 49.0% ตามลำดับ ในช่วงแผนสามปี แผนห้าปี แผนเจ็ดปีฉบับแรก และแผนหกปี) ส่งผลให้ผลผลิตอุตสาหกรรมมวลรวมเติบโตอย่างรวดเร็ว

เช่นเดียวกับการเติบโตของผลผลิตระดับชาติ อัตราการเติบโตได้ชะลอตัวลงอย่างเห็นได้ชัดนับตั้งแต่ทศวรรษ 1960 อัตราการเติบโตลดลงจาก 41.7% และ 36.6% ต่อปีในช่วงแผนสามปีและแผนห้าปีตามลำดับ เหลือเพียง 12.8%, 16.3% และ 12.2% ในช่วงแผนเจ็ดปีฉบับแรก แผนหกปี และแผนเจ็ดปีฉบับที่สอง จากการเติบโตที่รวดเร็วขึ้นในภาคอุตสาหกรรม ทำให้สัดส่วนของภาคส่วนนี้ในผลผลิตมวลรวมของประเทศเพิ่มขึ้นจาก 16.8% ใน ค.ศ. 1946 เป็น 57.3% ใน ค.ศ. 1970 ตั้งแต่ทศวรรษ 1970 สัดส่วนของอุตสาหกรรมในผลผลิตของชาติยังคงค่อนข้างคงที่ จากข้อบ่งชี้ทั้งหมด อัตราการทำให้เป็นประเทศอุตสาหกรรมในช่วงแผนเจ็ดปีฉบับที่สามจนถึง ค.ศ. 1991 นั้นต่ำกว่าอัตราที่วางแผนไว้ที่ 9.6% อย่างมาก โดยใน ค.ศ. 1990 มีประมาณการว่าสัดส่วนของภาคอุตสาหกรรมในผลผลิตของชาติอยู่ที่ 56%

สัดส่วนของอุตสาหกรรมในผลผลิตรวมระหว่างเกษตรกรรมและอุตสาหกรรมพุ่งสูงขึ้นจาก 28% ใน ค.ศ. 1946 เป็นมากกว่า 90% ใน ค.ศ. 1980 อุตสาหกรรมหนักได้รับเงินลงทุนจากรัฐมากกว่า 80% ของการลงทุนในอุตสาหกรรมทั้งหมดระหว่าง ค.ศ. 1954 ถึง 1976 (81.1%, 82.6%, 80% และ 83% ตามลำดับ ในช่วงแผนสามปี, แผนห้าปี, แผนเจ็ดปีฉบับแรก และแผนหกปี) และได้รับการสนับสนุนมากกว่าอุตสาหกรรมเบาอย่างท่วมท้น

เกาหลีเหนืออ้างว่าได้บรรลุเป้าหมายแผนเจ็ดปีฉบับที่สอง (ค.ศ. 1978–1984) ในการเพิ่มผลผลิตอุตสาหกรรมใน ค.ศ. 1984 เป็น 120% ของเป้าหมาย ค.ศ. 1977 เทียบเท่ากับอัตราการเติบโตเฉลี่ยต่อปีที่ 12.2% อย่างไรก็ดี เมื่อพิจารณาจากผลผลิตของโภคภัณฑ์หลักที่เป็นส่วนใหญ่ของผลผลิตอุตสาหกรรม เป็นไปได้ยากที่สิ่งนี้จะเกิดขึ้นจริง ตัวอย่างเช่น การเพิ่มขึ้นในช่วงแผน ค.ศ. 1978–1984 สำหรับพลังงานไฟฟ้า ถ่านหิน เหล็กกล้า เครื่องตัดโลหะ รถแทรกเตอร์ รถยนต์นั่ง ปุ๋ยเคมี เส้นใยเคมี ซีเมนต์ และสิ่งทออยู่ที่ 78%, 50%, 85%, 67%, 50%, 20%, 56%, 80%, 78% และ 45% ตามลำดับ วัตถุดิบเกิดการขาดแคลนเช่นเดียวกับพลังงานและเงินตราต่างประเทศ โครงสร้างพื้นฐานเสื่อมโทรมและเครื่องจักรล้าสมัย ต่างจากประเทศสังคมนิยมอื่น ๆ ในกลุ่มตะวันออก เกาหลีเหนือยังคงรักษาระบบการวางแผนรวมศูนย์อย่างเข้มงวดและปฏิเสธการเปิดเสรีการจัดการเศรษฐกิจ

ในช่วงกลางทศวรรษ 1980 การคาดการณ์ที่ว่าเกาหลีเหนือจะเลียนแบบจีนในการจัดตั้งเขตเศรษฐกิจพิเศษแบบจีนถูกปฏิเสธอย่างสิ้นเชิงโดยยุน กี-บก รองประธานคณะกรรมาธิการนโยบายเศรษฐกิจในขณะนั้น (ยุนเป็นประธานในเดือนมิถุนายน ค.ศ. 1989) เขตเศรษฐกิจพิเศษของจีนมักเป็นพื้นที่ชายฝั่งที่จัดตั้งขึ้นเพื่อส่งเสริมการพัฒนาเศรษฐกิจและการนำเทคโนโลยีขั้นสูงมาใช้ผ่านการลงทุนจากต่างประเทศ โดยนักลงทุนจะได้รับข้อเสนอเงื่อนไขทางภาษีและสิ่งอำนวยความสะดวกเป็นพิเศษ เขตเหล่านี้ซึ่งอนุญาตให้พึ่งพากลไกตลาดได้มากขึ้น มีอำนาจตัดสินใจในกิจกรรมทางเศรษฐกิจมากกว่าหน่วยงานระดับมณฑบ ตลอดหลายปีที่ผ่านมา จีนได้พยายามโน้มน้าวผู้นำเกาหลีเหนือถึงข้อดีของเขตเหล่านี้โดยการพาชมเขตต่าง ๆ และอธิบายถึงคุณค่าให้แก่เจ้าหน้าที่ระดับสูงที่มาเยือน

ในเดือนเมษายน ค.ศ. 1982 คิม อิล-ซ็องประกาศนโยบายเศรษฐกิจใหม่ที่ให้ความสำคัญกับการเพิ่มผลผลิตทางการเกษตรผ่านการแปรสภาพที่ดิน การพัฒนาโครงสร้างพื้นฐานของประเทศ โดยเฉพาะโรงไฟฟ้าและสิ่งอำนวยความสะดวกด้านการขนส่ง และการพึ่งพาอุปกรณ์ที่ผลิตภายในประเทศ นอกจากนี้ยังมีการเน้นย้ำเรื่องการค้ามากขึ้น

ในเดือนกันยายน ค.ศ. 1984 เกาหลีเหนือประกาศใช้กฎหมายร่วมทุนเพื่อดึงดูดเงินทุนและเทคโนโลยีจากต่างประเทศ อย่างไรก็ดี การเน้นย้ำเรื่องการขยายการค้าและการจัดหาเทคโนโลยีไม่ได้มาพร้อมกับการเปลี่ยนลำดับความสำคัญจากการสนับสนุนทางทหาร ใน ค.ศ. 1991 เกาหลีเหนือประกาศสร้างเขตเศรษฐกิจพิเศษ (SEZ) ในภูมิภาคตะวันออกเฉียงเหนือของราซ็อน (เขตเศรษฐกิจพิเศษราซ็อน) และช็องจิน การลงทุนในเขตเศรษฐกิจพิเศษนี้เป็นไปอย่างเชื่องช้า ปัญหาเรื่องโครงสร้างพื้นฐาน ระบบรัฐการ ความไม่แน่นอนเกี่ยวกับความปลอดภัยของการลงทุน และความอยู่รอดได้ขัดขวางการเติบโตและการพัฒนา อย่างไรก็ดี ธุรกิจขนาดเล็กของจีนหลายพันแห่งได้จัดตั้งการดำเนินงานที่ทำกำไรในเกาหลีเหนือภายใน ค.ศ. 2011

ศูนย์วิจัยรัฐบาล ศูนย์คอมพิวเตอร์เกาหลี ถูกจัดตั้งขึ้นใน ค.ศ. 1990 เริ่มต้นการพัฒนาอุตสาหกรรมเทคโนโลยีสารสนเทศอย่างช้า ๆ

ใน ค.ศ. 2013 และ 2014 องค์การพัฒนาเศรษฐกิจแห่งรัฐประกาศจัดตั้งเขตเศรษฐกิจพิเศษขนาดเล็กจำนวนหนึ่ง ครอบคลุมด้านการจัดการส่งออก การแปรรูปแร่ เทคโนโลยีขั้นสูง เกม และการท่องเที่ยว มีการจัดประชุมนานาชาติว่าด้วยเขตเศรษฐกิจพิเศษใน ค.ศ. 2013 และ 2014 และมีการพิจารณาแนวคิดเรื่องเขตเศรษฐกิจระดับจังหวัดหลายแห่ง อย่างไรก็ดี ตั้งแต่ ค.ศ. 2019 ความเป็นไปได้เหล่านี้ได้ลดลง ส่วนหนึ่งมาจากความกังวลเกี่ยวกับอิทธิพลของต่างชาติที่มากเกินไปต่อสังคมเกาหลีเหนือ

หลังจากถดถอยมาหลายปี ภาคการผลิตของเกาหลีเหนือเติบโตขึ้น 7.6% ใน ค.ศ. 2024 เพิ่มขึ้นจาก 5.9% ใน ค.ศ. 2023 โดยได้รับแรงหนุนจากการขยายความสัมพันธ์กับรัสเซีย

#### อุตสาหกรรมเครื่องนุ่งห่ม
อุตสาหกรรมส่งออกที่ประสบความสำเร็จมากที่สุดคืออุตสาหกรรมเครื่องนุ่งห่ม การผลิตดำเนินการโดยบริษัทเกาหลีเหนือเพื่อพันธมิตรในยุโรปหรือต่างประเทศอื่นๆ โดยบริษัทจีนที่ดำเนินงานในเกาหลีเหนือร่วมกับพันธมิตรเกาหลีเหนือ หรือโดยแรงงานเกาหลีเหนือที่ทำงานในโรงงานจีนหรือต่างประเทศอื่น ๆ ค่าจ้างแรงงานที่นี่ต่ำที่สุดในภูมิภาคเอเชียตะวันออกเฉียงเหนือ

#### อุตสาหกรรมยานยนต์

การผลิตยานยนต์ของเกาหลีเหนือเน้นไปที่เป้าหมายทางทหาร อุตสาหกรรม และการก่อสร้าง โดยความต้องการเป็นเจ้าของรถยนต์ส่วนบุคคลของพลเมืองยังคงอยู่ในระดับต่ำ เนื่องจากมีต้นกำเนิดมาจากโซเวียต (ตามด้วยการลอกเลียนแบบรุ่นของต่างประเทศ และการร่วมทุนผลิตยานยนต์ในปัจจุบัน) เกาหลีเหนือได้พัฒนาอุตสาหกรรมยานยนต์ที่หลากหลายด้วยการผลิตรถยนต์ทุกประเภท พื้นฐานการผลิตมีตั้งแต่รถขนาดเล็กสำหรับใช้ในเมืองและนอกถนน รถยนต์หรู เอสยูวี รถบรรทุกสินค้าขนาดเล็ก กลาง ใหญ่ และใหญ่พิเศษ, รถบรรทุกก่อสร้างและนอกถนน รถตู้/รถตู้เล็ก รถโค้ช รถบัสพลเรือนและรถบัสพ่วง รถไฟฟ้าล้อยาง และรถราง อย่างไรก็ดี เกาหลีเหนือผลิตยานยนต์ได้น้อยกว่าความสามารถในการผลิตจริงมากด้วยวิกฤตเศรษฐกิจที่ดำเนินอยู่ เกาหลีเหนือไม่ได้เข้าร่วมหรือร่วมมือกับ OICA (องค์การผู้ผลิตยานยนต์ระหว่างประเทศ) หรือองค์กรยานยนต์อื่นใด ดังนั้นข้อมูลเชิงวิพากษ์เกี่ยวกับอุตสาหกรรมยานยนต์จึงมีจำกัด

### พลังงาน

ภาคพลังงานเป็นหนึ่งในคอขวดหรืออุปสรรคที่รุนแรงที่สุดของเศรษฐกิจเกาหลีเหนือ ตั้งแต่ ค.ศ. 1990 การจัดหาน้ำมัน ถ่านหิน และไฟฟ้าลดลงอย่างต่อเนื่อง และส่งผลกระทบอย่างรุนแรงต่อทุกภาคส่วนของเศรษฐกิจ ในอดีตเกาหลีเหนือนำเข้าน้ำมันดิบผ่านท่อส่งใน "ราคามิตรภาพ" จากอดีตสหภาพโซเวียตหรือจีน แต่การยกเลิกสิทธิพิเศษจากรัสเซียและการลดการนำเข้าจากจีน ทำให้น้ำมันนำเข้าต่อปีลดลงจากประมาณ 23 ล้านบาร์เรล (3.7 ล้านลูกบาศก์เมตร) ใน ค.ศ. 1988 เหลือเพียงไม่ถึง 4 ล้านบาร์เรล (640,000 ลูกบาศก์เมตร) ภายใน ค.ศ. 1997 และด้วยน้ำมันที่นำเข้านั้นถูกนำไปกลั่นเพื่อใช้เป็นเชื้อเพลิงสำหรับการขนส่งและเครื่องจักรกลเกษตร การลดลงอย่างรุนแรงของการนำเข้าน้ำมันจึงทำให้เกิดปัญหาวิกฤตในภาคการขนส่งและเกษตรกรรม 

อ้างอิงตามสถิติที่รวบรวมโดยสำนักงานสถิติเกาหลีใต้โดยใช้ข้อมูลจากทบวงการพลังงานระหว่างประเทศ (IEA) พบว่าการบริโภคไฟฟ้าต่อหัวลดลงจากจุดสูงสุดใน ค.ศ. 1990 ที่ 1,247 กิโลวัตต์-ชั่วโมง สู่ระดับต่ำสุดที่ 712 กิโลวัตต์-ชั่วโมงใน ค.ศ. 2000 และค่อย ๆ เพิ่มขึ้นตั้งแต่นั้นมาเป็น 819 กิโลวัตต์-ชั่วโมงใน ค.ศ. 2008 ซึ่งยังคงเป็นระดับที่ต่ำกว่าใน ค.ศ. 1970

เกาหลีเหนือไม่มีถ่านหินโค้ก แต่มีปริมาณสำรองแอนทราไซต์จำนวนมากในพื้นที่อันจู อาโอจี (อึนด็อก) และพื้นที่อื่น ๆ การผลิตถ่านหินขึ้นสูงสุดที่ 43 ล้านตันใน ค.ศ. 1989 และลดลงอย่างต่อเนื่องเหลือ 18.6 ล้านตันใน ค.ศ. 1998 สาเหตุหลักของการขาดแคลนถ่านหินรวมถึงปัญหาน้ำท่วมเหมือง และเทคโนโลยีการทำเหมืองที่ล้าสมัย เนื่องด้วยถ่านหินถูกนำไปใช้ในภาคอุตสาหกรรมและการผลิตไฟฟ้าเป็นหลัก การลดลงของการผลิตถ่านหินจึงทำให้เกิดปัญหาร้ายแรงในการผลิตภาคอุตสาหกรรมและการผลิตไฟฟ้า

การผลิตไฟฟ้าของเกาหลีเหนือขึ้นสูงสุดใน ค.ศ. 1989 ที่ประมาณ 30 เทราวัตต์-ชั่วโมง ในทศวรรษ 1980 มีโรงไฟฟ้าพลังน้ำขนาดใหญ่เจ็ดแห่ง สี่แห่งตั้งอยู่ตามแนวแม่น้ำยาลู่ ซึ่งสร้างขึ้นด้วยความช่วยเหลือจากจีนและทำหน้าที่จ่ายไฟให้กับทั้งสองประเทศ ใน ค.ศ. 1989 สัดส่วนการผลิตไฟฟ้า 60% มาจากพลังน้ำและ 40% มาจากเชื้อเพลิงฟอสซิล ส่วนใหญ่เป็นโรงไฟฟ้าถ่านหิน

ใน ค.ศ. 1997 ถ่านหินมีสัดส่วนมากกว่า 80% ของการบริโภคพลังงานปฐมภูมิและพลังงานน้ำมีสัดส่วนมากกว่า 10% การนำเข้าถ่านหินสุทธิคิดเป็นเพียงประมาณ 3% ของการบริโภคถ่านหินทั้งหมด ใน ค.ศ. 1997 โรงไฟฟ้าพลังน้ำผลิตไฟฟ้าประมาณ 55% ของไฟฟ้าในเกาหลีเหนือและโรงไฟฟ้าพลังความร้อนถ่านหินผลิตได้ประมาณ 39% อย่างไรก็ดี ด้วยการผลิตไฟฟ้าต่อหัวที่มีเพียง 20% ของประเทศญี่ปุ่น เกาหลีเหนือจึงต้องเผชิญการขาดแคลนไฟฟ้าอย่างเรื้อรัง ทั้งนี้ การส่งออกถ่านหินไปยังจีนถือเป็นรายได้หลักส่วนใหญ่ของเกาหลีเหนือในช่วงกลางทศวรรษ 2010

เชื่อกันว่าสิ่งอำนวยความสะดวกด้านไฟฟ้าพลังน้ำบางแห่งไม่สามารถดำเนินการได้ด้วยความเสียหายจากน้ำท่วมใหญ่ใน ค.ศ. 1995 ส่วนโรงไฟฟ้าถ่านหินก็ดำเนินงานได้ต่ำกว่ากำลังการผลิตจริง ส่วนหนึ่งเป็นเพราะปริมาณถ่านหินที่ลดลงอย่างรุนแรงและอีกส่วนหนึ่งเป็นปัญหาด้านการขนส่งถ่านหิน การจ่ายไฟฟ้าลดลงอย่างต่อเนื่องจนเหลือ 17 เทราวัตต์-ชั่วโมงใน ค.ศ. 1998 ส่วนความสูญเสียในระบบส่งไฟฟ้าอยู่ที่เกือบ 16% (15.8%) ณ ค.ศ. 2014

### การก่อสร้าง

การก่อสร้างเป็นภาคส่วนที่มีความคึกคักอย่างยิ่งในเกาหลีเหนือ สิ่งนี้ไม่ได้แสดงให้เห็นเพียงแค่ผ่านโครงการที่พักอาศัยขนาดใหญ่ ซึ่งส่วนใหญ่จะเห็นได้ชัดจากกลุ่มอาคารอพาร์ตเมนต์สูงเสียดฟ้าในเปียงยาง แต่ยังรวมถึงกลุ่มอพาร์ตเมนต์สมัยใหม่ขนาดเล็กที่กระจายอยู่ทั่วไปแม้แต่ในแถบชนบท โครงการเหล่านี้ดูเล็กลงไปถนัดตาเมื่อเทียบกับ "ปราคารอนุสรณ์สถานใหญ่" (grand monumental edifices) รวมถึงโครงการที่ดูเหมือนจะมีประโยชน์ทางเศรษฐกิจอย่างเขื่อนนัมโพที่ใช้ทุนสร้างสูงถึง 4 พันล้านดอลลาร์สหรัฐ

ช่วงเวลาที่เศรษฐกิจหดตัวในทศวรรษ 1990 ส่งผลให้ภาคส่วนนี้ชะลอตัวลงเช่นเดียวกับภาคส่วนอื่น ๆ เห็นได้จากโครงสร้างของโรงแรมรยูกย็องสูง 105 ชั้นที่ตั้งตระหง่านในสภาพสร้างไม่เสร็จอยู่บนเส้นขอบฟ้าของเปียงยางมานานกว่าทศวรรษ ธนาคารแห่งประเทศเกาหลีระบุว่าส่วนแบ่งของภาคการก่อสร้างใน GDP ลดลงเกือบหนึ่งในสามระหว่าง ค.ศ. 1992 ถึง 1994 โดยลดลงจาก 9.1% เหลือ 6.3% สอดคล้องกับตัวเลขอย่างเป็นทางการที่หาได้ยาก ซึ่งระบุไว้ที่ 6% ใน ค.ศ. 1993 โดยในขณะนั้นมีการกล่าวว่าภาคส่วนนี้มีการจ้างแรงงานคิดเป็น 4.2% ของกำลังแรงงานทั้งหมด อย่างไรก็ดี ตัวเลขหลังนี้ยังไม่รวมกองทัพประชาชนเกาหลี ซึ่งเป็นผู้ลงมือทำงานก่อสร้างส่วนใหญ่ของประเทศอย่างเห็นได้ชัด

ตั้งแต่ ค.ศ. 2012 เป็นต้นมา ซึ่งมีการสร้างอาคารชุด 18 แห่งในเปียงยาง ได้เกิดภาวะการก่อสร้างบูมขึ้นในเมืองหลวงแห่งนี้ โครงการสำคัญประกอบด้วยโรงละครประชาชนมันซูแด (2012) สวนน้ำมุนซู (2013) การปรับปรุงท่าอากาศยานนานาชาติเปียงยางให้ทันสมัย (2015) และศูนย์วิทยาศาสตร์และเทคโนโลยี (2015)

ใน ค.ศ. 2024 ภาคการก่อสร้างเติบโตขึ้นถึง 12.3% เพิ่มขึ้นจากอัตรา 8.2% ใน ค.ศ. 2023

### การธนาคาร

ธนาคารกลางแห่งเกาหลีเหนือ อยู่ภายใต้การกำกับดูแลของกระทรวงการคลัง มีเครือข่ายสาขาท้องถิ่นจำนวน 227 แห่ง การออกธนบัตรใหม่หลายครั้งในช่วงไม่กี่ปีที่ผ่านมาบ่งชี้ว่าประชาชนมีแนวโน้มที่จะกักตุนเงินออมที่ได้จากรายได้ไว้กับตัวมากกว่าจะนำไปฝากธนาคาร และมีรายงานว่าในปัจจุบันประชาชนยังนิยมถือครองสกุลเงินตราต่างประเทศมากกว่าด้วย นอกจากนี้ เมื่อเร็ว ๆ นี้มีหน่วยงานให้ความช่วยเหลือจากต่างประเทศอย่างน้อยสองแห่ง ได้จัดตั้งโครงการสินเชื่อรายย่อยเพื่อให้เกษตรกรและธุรกิจขนาดเล็กกู้ยืม

ในช่วงปลาย ค.ศ. 2009 เกาหลีเหนือทำการปรับเพิ่มค่าเงินตรา ส่งผลเป็นการยึดเงินสดที่เอกชนถือครองอยู่ทั้งหมดที่เกินกว่ามูลค่าเทียบเท่า 35 ดอลลาร์สหรัฐต่อคน การปรับเพิ่มค่าเงินตราครั้งนี้ทำให้เงินออมของชาวเกาหลีเหนือจำนวนมากมลายหายไปในทันที เพียงไม่กี่วันหลังการปรับค่าเงิน ค่าเงินวอนร่วงลงถึง 96% เทียบกับดอลลาร์สหรัฐ พัก นัม-กี ผู้อำนวยการกรมการวางแผนและการคลังของพรรคแรงงานซึ่งเป็นพรรครัฐบาล ถูกตำหนิว่าเป็นต้นเหตุของหายนะครั้งนี้ และต่อมาเขาถูกประหารชีวิตใน ค.ศ. 2010

ใน ค.ศ. 2004 และ 2006 มีการผ่านกฎหมายเพื่อจัดระเบียบกฎเกณฑ์สำหรับการออมและการธนาคารพาณิชย์ อย่างไรก็ดี จนกระทั่งถึง ค.ศ. 2012 ธนาคารในเกาหลีเหนือจึงเริ่มแข่งขันกันอย่างจริงจังเพื่อแย่งชิงลูกค้าในระดับรายย่อย บัตรเงินสดอิเล็กทรอนิกส์จากค่ายต่าง ๆ เริ่มเป็นที่ยอมรับอย่างแพร่หลายในเปียงยางและเมืองอื่น ๆ แต่โดยทั่วไปบัตรเหล่านี้จะไม่ได้ผูกกับบัญชีธนาคาร นอกจากนี้ ธนาคารเกาหลีเหนือยังได้นำเสนอผลิตภัณฑ์สำหรับรายย่อยที่อนุญาตให้ใช้แอปพลิเคชันบนโทรศัพท์มือถือในการชำระเงินและเติมเงินได้

ณ เดือนพฤษภาคม ค.ศ. 2013 ธนาคารหลายแห่งในจีน ได้แก่ ธนาคารไชนาเมอร์แชนต์แบงก์ ธนาคารอุตสาหกรรมและพาณิชย์แห่งประเทศจีน (ICBC) ธนาคารการก่อสร้างจีน และธนาคารเพื่อการเกษตรแห่งประเทศจีน ได้ระงับ "การโอนเงินสดข้ามพรมแดนทั้งหมด โดยไม่คำนึงถึงประเภทธุรกิจ" กับเกาหลีเหนือ ต่อมาในวันที่ 14 พฤษภาคม ค.ศ. 2013 ธนาคารแห่งประเทศจีน สถาบันหลักของจีนในการทำธุรกรรมแลกเปลี่ยนเงินตราต่างประเทศ ระบุว่า "ทางธนาคารได้ปิดบัญชีของธนาคารการค้าต่างประเทศ ธนาคารแลกเปลี่ยนเงินตราต่างประเทศหลักของเกาหลีเหนือลงแล้ว" อย่างไรก็ดี "ธนาคารขนาดเล็กกว่าที่ตั้งอยู่ทางตะวันออกเฉียงเหนือของจีนตามแนวชายแดนเกาหลีเหนือระบุว่าพวกเขายังคงดำเนินการโอนเงินข้ามพรมแดนขนาดใหญ่อยู่" ตัวอย่างเช่น สาขาของธนาคารต้าเหลียนในตานตง ยังคงดำเนินการโอนเงินไปยังเกาหลีเหนือ

ตั้งแต่ ค.ศ. 2015 คิม จ็อง-อึนพยายามขยายและปฏิรูปภาคการธนาคารเพื่อส่งเสริมการเติบโตทางเศรษฐกิจ โดยมองว่าบัตรเครดิตเป็นวิธีหนึ่งในการเพิ่มการหมุนเวียนของเงิน แนวคิดเรื่อง "ธนาคารพาณิชย์แบบสังคมนิยม" กำลังถูกพัฒนาขึ้นเพื่อนำ "เงินที่อยู่นิ่ง" รวมถึงเงินออมของปัจเจกบุคคล มาใช้ให้เกิดประโยชน์อย่างมีประสิทธิภาพเพื่อส่งเสริมการเติบโตทางเศรษฐกิจ

### การค้าปลีก

จนถึงช่วงต้นทศวรรษ 2000 ภาคการค้าปลีกอย่างเป็นทางการส่วนใหญ่ถูกควบคุมโดยรัฐ ภายใต้การดูแลของคณะกรรมการบริการประชาชน สินค้าเพื่อการบริโภคมีจำนวนน้อยและมีคุณภาพต่ำ ส่วนใหญ่จะถูกจัดสรรผ่านระบบปันส่วน ในขณะนั้นมีร้านค้าที่ดำเนินการโดยรัฐและร้านค้าจำหน่ายสินค้าจากโรงงานโดยตรงสำหรับประชาชนทั่วไป รวมถึงร้านค้าพิเศษที่มีสินค้าฟุ่มเฟือยสำหรับกลุ่มชนชั้นนำ ตลอดจนเครือข่ายร้านค้าที่รับเงินตราต่างประเทศ (การร่วมทุนกับชงรย็อน หรือสมาคมชาวเกาหลีฝักใฝ่เกาหลีเหนือในญี่ปุ่น) โดยมีสาขาอยู่ในเมืองใหญ่ ๆ

ใน ค.ศ. 2002 และ 2010 ตลาดเอกชนค่อย ๆ ได้รับการรับรองตามกฎหมาย ส่วนใหญ่เป็นการขายอาหาร ณ ค.ศ. 2013 ตลาดในเมืองและตลาดเกษตรกรจะถูกจัดขึ้นทุก 10 วัน และผู้อยู่อาศัยในเมืองส่วนใหญ่พักอาศัยอยู่ในระยะไม่เกิน 2 กิโลเมตรจากตลาด ตั้งแต่การแทรกแซงเศรษฐกิจใน ค.ศ. 2009 เป็นเรื่องปกติที่พลเมืองเกาหลีเหนือจะซื้อสินค้าด้วยเงินหยวนจีนและดอลลาร์สหรัฐ

ใน ค.ศ. 2012 ศูนย์การค้าขนาดใหญ่แห่งที่สามในเปียงยาง ศูนย์การค้าเขตควังบก ได้เปิดทำการ ใน ค.ศ. 2014 มีการเริ่มก่อสร้างศูนย์การค้าขนาดใหญ่อีกแห่งหนึ่ง ณ ค.ศ. 2017 ห้างสรรพสินค้าเหล่านี้มีการขายสินค้าแบรนด์ต่าง ๆ ที่แข่งขันกัน ตัวอย่างเช่น มีการวางขายยาสีฟันที่แตกต่างกันอย่างน้อย 10 ชนิด

ใน ค.ศ. 2017 สถาบันเพื่อการรวมชาติเกาหลีประเมินว่ามีตลาดที่ได้รับอนุมัติจากรัฐบาลจำนวน 440 แห่ง ซึ่งมีการจ้างงานผู้คนประมาณ 1.1 ล้านคน

ใน ค.ศ. 2021 ทางการเริ่มการปราบปรามครั้งใหญ่โดยมีเป้าหมายเพื่อลดบทบาทของตลาดลง โดยเปลี่ยนไปสู่การผูกขาดการขายอาหารโดยรัฐ และมาตรการที่รับรองว่าอาหารจะต้องผ่านร้านค้าที่ดำเนินการโดยรัฐซึ่งเป็นเครือข่ายที่รัฐบาลได้สร้างขึ้นตั้งแต่ ค.ศ. 2019 ร้านค้าเหล่านี้ผูกขาดการขายและการกระจายสินค้าที่ผลิตภายในประเทศรวมถึงสินค้ากำนัลและสินค้าที่นำเข้ามาใหม่ในสัดส่วนที่สูง

### การท่องเที่ยว

### อาหาร
#### เกษตรกรรม

ทรัพยากรทางการเกษตรที่มีอยู่อย่างจำกัดของเกาหลีเหนือส่งผลกระทบต่อปริมาณการผลิต สภาพภูมิอากาศ ภูมิประเทศ และเงื่อนไขของดินไม่ค่อยเอื้ออำนวยต่อการทำฟาร์มมากนัก โดยมีฤดูเพาะปลูกที่ค่อนข้างสั้น มีเพียงประมาณ 17% ของพื้นที่ทั้งหมด หรือประมาณ 20,000 ตารางกิโลเมตรเท่านั้นที่สามารถเพาะปลูกได้ ซึ่งในจำนวนนี้มีเพียง 14,000 ตารางกิโลเมตรที่เหมาะแก่การปลูกธัญพืช พื้นที่ส่วนใหญ่ของประเทศเป็นเทือกเขาทุรกันดาร

สภาพอากาศมีความแตกต่างกันอย่างชัดเจนตามระดับความสูง และการขาดแคลนปริมาณน้ำฝนประกอบกับดินที่ขาดความอุดมสมบูรณ์ ทำให้พื้นที่ที่สูงกว่า 400 เมตรไม่เหมาะกับการใช้งานอื่นนอกจากการเลี้ยงสัตว์ ปริมาณน้ำฝนมีความไม่แน่นอนทั้งทางภูมิศาสตร์และฤดูกาล โดยในพื้นที่ส่วนใหญ่ของประเทศ ปริมาณน้ำฝนกว่าครึ่งหนึ่งของทั้งปีจะเกิดขึ้นในช่วงฤดูร้อนเพียงสามเดือน รูปแบบนี้ส่งผลดีต่อการปลูกข้าวในพื้นที่ที่อบอุ่นกว่าซึ่งมีการติดตั้งเครือข่ายชลประทานและระบบควบคุมน้ำท่วม ผลผลิตข้าวอยู่ที่ 5.3 ตันต่อเฮกตาร์ ใกล้เคียงมาตรฐานสากล ใน ค.ศ. 2005 องค์การอาหารและการเกษตรแห่งสหประชาชาติ (FAO) จัดอันดับให้เกาหลีเหนืออยู่ที่ประมาณอันดับ 10 ในการผลิตผลไม้สด และอันดับที่ 19 ในการผลิตแอปเปิล

การทำฟาร์มกระจุกตัวอยู่ในที่ราบของสี่จังหวัดชายฝั่งตะวันตก ที่ซึ่งมีฤดูเพาะปลูกยาวนานกว่า พื้นที่ราบเรียบ ปริมาณน้ำฝนเพียงพอ และดินที่มีระบบชลประทานที่ดีทำให้สามารถเพาะปลูกพืชได้อย่างเข้มข้นที่สุด นอกจากนี้ยังมีแถบดินที่อุดมสมบูรณ์ในลักษณะเดียวกันพาดผ่านชายฝั่งตะวันออกในจังหวัดฮัมกย็องและคังว็อน แต่จังหวัดตอนในอย่างชากังและรยังกังนั้นมีภูเขามากเกินไป ทั้งยังหนาวเย็นและแห้งแล้งเกินกว่าจะทำฟาร์มได้มากนัก ภูเขาเป็นแหล่งกักเก็บป่าไม้ส่วนใหญ่ของเกาหลีเหนือในขณะที่เนินเขาในและระหว่างภูมิภาคเกษตรกรรมหลักเป็นพื้นที่สำหรับเลี้ยงสัตว์และปลูกไม้ผล

เนื่องด้วยการพึ่งตนเองยังคงเป็นเสาหลักสำคัญของอุดมการณ์เกาหลีเหนือ การพึ่งตนเองในการผลิตอาหารจึงถือเป็นเป้าหมายที่มีคุณค่า อีกเป้าหมายหนึ่งของนโยบายรัฐบาลคือการลดช่องว่างระหว่างมาตรฐานความเป็นอยู่ในเมืองและชนบท ซึ่งต้องอาศัยการลงทุนอย่างต่อเนื่องในภาคการเกษตร ความมั่นคงของประเทศขึ้นอยู่กับการเพิ่มขึ้นของปริมาณอาหารอย่างสม่ำเสมอในราคาที่เหมาะสม ในช่วงต้นทศวรรษ 1990 เกิดภาวะขาดแคลนอาหารอย่างรุนแรง

ถ้อยแถลงที่ครอบคลุมที่สุดเกี่ยวกับนโยบายเกษตรถูกระบุไว้ใน *[[ข้อวินิจฉัยว่าด้วยปัญหาเกษตรกรรมสังคมนิยมในประเทศของเรา]]* ค.ศ. 1964 ของคิม อิล-ซ็อง ซึ่งเน้นย้ำถึงความกังวลของรัฐบาลต่อการพัฒนาเกษตรกรรม คิมเน้นย้ำถึงความก้าวหน้าทางเทคโนโลยีและการศึกษาในชนบทรวมถึงรูปแบบการเป็นเจ้าของและการจัดการร่วมกัน เมื่อการทำให้เป็นประเทศอุตสาหกรรมดำเนินไป ส่วนแบ่งของเกษตรกรรม การป่าไม้ และการประมงในผลผลิตมวลรวมของชาติลดลงจาก 63.5% และ 31.4% ใน ค.ศ. 1945 และ 1946 ตามลำดับ ลงมาอยู่ที่ระดับต่ำสุดที่ 26.8% ใน ค.ส. 1990 ส่วนแบ่งในกำลังแรงงานก็ลดลงจาก 57.6% ใน ค.ศ. 1960 เหลือ 34.4% ใน ค.ศ. 1989

ในทศวรรษ 1990 ความสามารถที่ลดลงในการดำเนินงานด้วยเครื่องจักร (รวมถึงการสูบน้ำเพื่อชลประทาน) ตลอดจนการขาดแคลนปัจจัยการผลิตทางเคมี ส่งผลชัดเจนต่อผลผลิตที่ลดลงรวมถึงการสูญเสียระหว่างและหลังการเก็บเกี่ยวที่เพิ่มขึ้น

มีการปรับปรุงการผลิตทางการเกษตรเพิ่มขึ้นทีละน้อยตั้งแต่ช่วงปลายทศวรรษ 1990 ทำให้เกาหลีเหนือเข้าใกล้การพึ่งตนเองในอาหารหลักได้ภายใน ค.ศ. 2013 โดยเฉพาะผลผลิตข้าวที่ปรับตัวดีขึ้นอย่างต่อเนื่อง แม้ผลผลิตของพืชชนิดอื่นมักจะไม่พัฒนาขึ้นก็ตาม การผลิตอาหารโปรตีนยังคงไม่เพียงพอ การเข้าถึงปุ๋ยเคมีลดลง แต่รัฐบาลได้ส่งเสริมการใช้ปุ๋ยหมักและปุ๋ยอินทรีย์อื่น ๆ แทน

#### การประมง

ภาคการประมงของเกาหลีเหนือส่งออกอาหารทะเล โดยเฉพาะปู ไปยังตานตง มณฑลเหลียวหนิง อย่างผิดกฎหมาย ปู หอย และหอยสังข์จากน่านน้ำในทะเลเหลืองของเกาหลีเหนือได้รับความนิยมอย่างมากในจีน อาจเป็นเพราะน้ำที่มีความเค็มน้อยกว่าช่วยทำให้รสชาติดีขึ้น

#### ระบบการกระจายอาหาร
ตั้งแต่ทศวรรษ 1950 ชาวเกาหลีเหนือส่วนใหญ่ได้รับอาหารผ่านระบบการกระจายอาหารของรัฐ (PDS) ระบบนี้กำหนดให้เกษตรกรในภูมิภาคเกษตรกรรมต้องส่งมอบผลผลิตส่วนหนึ่งให้แก่รัฐบาล จากนั้นรัฐบาลจะจัดสรรส่วนเกินไปยังภูมิภาคในเมืองที่ไม่สามารถปลูกอาหารเองได้ ประชากรเกาหลีเหนือประมาณ 70% รวมถึงประชากรในเมืองทั้งหมด ได้รับอาหารผ่านระบบที่ดำเนินการโดยรัฐนี้

ก่อนเกิดอุทกภัย ผู้รับอาหารมักได้รับส่วนแบ่ง 600–700 กรัมต่อวัน ในขณะที่เจ้าหน้าที่ระดับสูง ทหาร ผู้ใช้แรงงานหนัก และเจ้าหน้าที่ความมั่นคงสาธารณะจะได้รับส่วนแบ่งที่มากกว่าเล็กน้อยที่ 700–800 กรัมต่อวัน ณ ค.ศ. 2013 เป้าหมายการกระจายอาหารเฉลี่ยอยู่ที่ 573 กรัมต่อคนต่อวัน (เทียบเท่าธัญพืช) แต่จะแตกต่างกันไปตามอายุ อาชีพ และการได้รับปันส่วนจากที่อื่นหรือไม่ (เช่น อาหารโรงเรียน) อย่างไรก็ดี ณ ค.ศ. 2019 ตัวเลขนี้ลดลงเหลือเพียง 312 กรัมต่อวัน ตามการสืบสวนของสหประชาชาติระหว่างวันที่ 29 มีนาคม ถึง 12 เมษายน

การลดลงของผลผลิตส่งผลต่อปริมาณอาหารที่มีอยู่ในระบบการกระจายอาหาร การขาดแคลนรุนแรงขึ้นเมื่อรัฐบาลเกาหลีเหนือเพิ่มข้อจำกัดแก่เกษตรกรในนารวม เมื่อเกษตรกร (ซึ่งไม่เคยอยู่ในระบบการกระจายอาหาร) ถูกรัฐบาลสั่งให้ลดส่วนแบ่งอาหารของตนเองจาก 167 เหลือ 107 กิโลกรัมต่อคนต่อปี พวกเขาตอบโต้ด้วยการกักตักผลผลิตบางส่วนไว้ ภายใน ค.ศ. 2008 ระบบได้ฟื้นตัวขึ้นอย่างมาก และตั้งแต่ ค.ศ. 2009 ถึง 2013 การปันส่วนอาหารรายวันเฉลี่ยอยู่ที่ 400 กรัมต่อวันตลอดเกือบทั้งปี แม้ใน ค.ศ. 2011 จะลดลงเหลือ 200 กรัมต่อวันในช่วงเดือนพฤษภาคมถึงกันยายน

มีการประเมินว่าในช่วงต้นทศวรรษ 2000 ครอบครัวเกาหลีเหนือโดยเฉลี่ยมีรายได้ประมาณ 80% มาจากธุรกิจขนาดเล็ก ซึ่งในทางเทคนิคแล้วถือว่าผิดกฎหมาย (แต่ไม่มีการบังคับใช้กฎหมาย) ในเกาหลีเหนือ ต่อมาใน ค.ศ. 2002 และ 2010 ตลาดเอกชนได้รับการรับรองให้ถูกกฎหมายเป็นลำดับขั้น ณ ค.ศ. 2013 ตลาดในเมืองและตลาดเกษตรกรจัดขึ้นทุก 10 วัน และชาวเมืองส่วนใหญ่อาศัยอยู่ห่างจากตลาดไม่เกิน 2 กิโลเมตร โดยตลาดมีบทบาทเพิ่มขึ้นอย่างมากในการจัดหาอาหาร

ในช่วงไม่กี่ปีที่ผ่านมา นโยบายของรัฐบาลเปลี่ยนไปสู่เครือข่ายการค้าที่ควบคุมโดยรัฐมากขึ้น โดยการจำกัดตลาดท้องถิ่นและผลักดันยอดขายในร้านค้าของรัฐแทน

#### วิกฤตการณ์และทุพภิกขภัย

ตั้งแต่ ค.ศ. 1994 ถึง 1998 เกาหลีเหนือเผชิญกับภาวะทุพภิกขภัย เนื่องจากเกาหลีเหนือเป็นประเทศปิด จำนวนผู้เสียชีวิตที่แน่นอนจึงยากที่จะทราบ ข้อมูลจากแหล่งต่าง ๆ ประเมินว่ามีผู้เสียชีวิตจากการหิวโหยหรือขาดสารอาหารระหว่าง 240,000 ถึง 480,000 คน ตั้งแต่ ค.ศ. 1998 การผลิตทางการเกษตรค่อย ๆ ฟื้นตัว ซึ่งทำให้เกาหลีเหนือเข้าใกล้การพึ่งตนเองในอาหารหลักได้ภายใน ค.ศ. 2013 อย่างไรก็ดี ณ ค.ศ. 2013 ครัวเรือนส่วนใหญ่ยังมีการบริโภคอาหารที่อยู่ในเกณฑ์คาบเส้นหรือย่ำแย่ และการบริโภคโปรตีนยังคงไม่เพียงพอ

ในทศวรรษ 1990 เศรษฐกิจเกาหลีเหนือเผชิญกับภาวะหยุดชะงักที่กลายเป็นวิกฤต ความช่วยเหลือทางเศรษฐกิจจากสหภาพโซเวียตและจีนเคยเป็นปัจจัยสำคัญของการเติบโต เมื่อสหภาพโซเวียตล่มสลายใน ค.ศ. 1991 โซเวียตถอนการสนับสนุนและเรียกร้องให้ชำระค่าสินค้านำเข้าด้วยเงินตราสกุลแข็ง จีนเข้ามาให้ความช่วยเหลือบางส่วนโดยส่งอาหารและน้ำมัน รายงานระบุว่าส่วนใหญ่ให้ในราคาผ่อนปรน เศรษฐกิจเกาหลีเหนือถูกบั่นทอนและผลผลิตทางอุตสาหกรรมเริ่มลดลงใน ค.ศ. 1990 เมื่อขาดปัจจัยการผลิตทางอุตสาหกรรม รวมถึงปุ๋ย ยาฆ่าแมลง และไฟฟ้าสำหรับชลประทาน ผลผลิตทางการเกษตรก็เริ่มลดลงแม้กระทั่งก่อนที่เกาหลีเหนือจะเผชิญกับภัยธรรมชาติอย่างต่อเนื่องในช่วงกลางทศวรรษ 1990 การพัฒนานี้ประกอบกับภัยธรรมชาติรวมถึงอุทกภัยครั้งประวัติศาสตร์ใน ค.ศ. 1995 ทำให้เกิดวิกฤตเศรษฐกิจที่เลวร้ายที่สุดครั้งหนึ่งในประวัติศาสตร์เกาหลีเหนือ สาเหตุอื่น ๆ ของวิกฤตนี้คือการใช้จ่ายด้านการป้องกันประเทศที่สูงมาก (ประมาณ 25% ของ GDP) และการบริหารที่บกพร่อง

ในเดือนธันวาคม ค.ศ. 1991 เกาหลีเหนือจัดตั้ง "เขตเศรษฐกิจและการค้าเสรี" ครอบคลุมเมืองท่าทางตะวันออกเฉียงเหนือ ได้แก่ อุงกี (ซ็อนบง) ช็องจิน และนาจิน การจัดตั้งเขตนี้ส่งผลต่อประเด็นที่ว่าเกาหลีเหนือจะเปิดเศรษฐกิจสู่ตะวันตกและเกาหลีใต้ได้ไกลแค่ไหน อนาคตของโครงการพัฒนาพื้นที่แม่น้ำตูเมน และที่สำคัญที่สุดคือเกาหลีเหนือจะปฏิรูประบบเศรษฐกิจของตนมากเพียงใด

ในเดือนธันวาคม ค.ศ. 1993 เกาหลีเหนือประกาศนโยบายเศรษฐกิจระยะเปลี่ยนผ่านสามปีโดยให้ความสำคัญเป็นอันดับแรกกับเกษตรกรรม อุตสาหกรรมเบา และการค้าต่างประเทศ อย่างไรก็ดั การขาดแคลนปุ๋ย ภัยธรรมชาติ รวมถึงการจัดเก็บและการขนส่งที่ย่ำแย่ ทำให้ประเทศยังคงขาดแคลนธัญพืชกว่าล้านตันต่อปีเพื่อให้บรรลุการพึ่งตนเอง นอกจากนี้ การขาดเงินตราต่างประเทศเพื่อซื้ออะไหล่และน้ำมันสำหรับการผลิตไฟฟ้าทำให้โรงงานหลายแห่งต้องหยุดชะงัก

ภาวะทุพภิกขภัยในทศวรรษ 1990 ทำให้สถาบันเศรษฐกิจแบบสตาลินหลายแห่งเป็นอัมพาต รัฐบาลดำเนินนโยบาย *[[ซ็อนกุน]]* ของคิม จ็อง-อิล ซึ่งมีการใช้กองทัพเป็นผู้นำในการผลิตและโครงการโครงสร้างพื้นฐาน ผลจากนโยบายสร้างการพึ่งตนเองทางเศรษฐกิจทำให้เศรษฐกิจเกาหลีเหนือถูกตัดขาดจากโลกภายนอกมากขึ้นเรื่อย ๆ การพัฒนาทางอุตสาหกรรมและโครงสร้างไม่สะท้อนถึงความสามารถในการแข่งขันระดับสากล บริษัทในประเทศได้รับการปกป้องจากการแข่งขันทั้งจากต่างประเทศและในประเทศ ส่งผลให้เกิดความไร้ประสิทธิภาพเรื้อรัง คุณภาพต่ำ ความหลากหลายของผลิตภัณฑ์จำกัด และโรงงานทำงานได้ไม่เต็มขีดความสามารถ การปกป้องทางการค้านี้ยังจำกัดขนาดของตลาดสำหรับผู้ผลิตในเกาหลีเหนือ ซึ่งขัดขวางการใช้ประโยชน์จากการประหยัดจากขนาด

เกาหลีเหนือภายใต้ของคิม จ็อง-อึนปฏิเสธความช่วยเหลือจากภายนอกสำหรับการฟื้นฟูน้ำท่วม โดยเลือกย้ายผู้ประสบภัย 15,400 คนไปยังเปียงยางพร้อมทั้งเน้นย้ำเรื่องการพึ่งตนเอง แม้จะมีข้อเสนอจากรัสเซีย จีน และประเทศอื่น ๆ แต่เกาหลีเหนือเลือกจะจัดการวิกฤตด้วยตนเอง

ภาวะขาดแคลนอาหารมีสาเหตุหลักมาจากการสูญเสียการนำเข้าเชื้อเพลิงและวัตถุดิบอื่น ๆ จากจีนและสหภาพโซเวียตซึ่งจำเป็นต่อการสนับสนุนระบบฟาร์มที่ใช้พลังงานสูงและไร้ประสิทธิภาพ หลังการล่มสลายของโซเวียต ความสัมพันธ์ทางการค้าแบบผ่อนปรนที่เกาหลีเหนือเคยได้รับประโยชน์ก็หายไป ปัญหาน้ำท่วมและภัยแล้งติดต่อกันสามปีระหว่าง ค.ศ. 1994 ถึง 1996 เป็นเพียงปัจจัยซ้ำเติมที่ทำให้ภาคเกษตรกรรมล่มสลายโดยสมบูรณ์ ใน ค.ศ. 2004 ประชากรกว่าครึ่ง (57%) มีอาหารไม่เพียงพอต่อการรักษาสุขภาพ เด็ก 37% มีภาวะแคระแกร็นและ 1 ใน 3 ของมารดาขาดสารอาหารอย่างรุนแรง

ใน ค.ศ. 2006 โครงการอาหารโลก (WFP) และ FAO ประเมินว่าเกาหลีเหนือต้องการธัญพืช 5.3 ถึง 6.5 ล้านตันในขณะที่การผลิตในประเทศทำได้เพียง 3.825 ล้านตัน ประเทศยังเผชิญกับการเสื่อมของดินหลังจากป่าไม้ถูกถางเพื่อทำเกษตรกรรมส่งผลให้เกิดการชะล้างพังทลายของดิน ใน ค.ศ. 2008 (หนึ่งทศวรรษหลังปีที่เลวร้ายที่สุดของทุพภิกขภัย) ผลผลิตรวมอยู่ที่ 3.34 ล้านตัน (เทียบเท่าธัญพืช) เมื่อเทียบกับความต้องการ 5.98 ล้านตัน ประชากร 37% ถูกมองว่ามีความไม่มั่นคงในการเข้าถึงอาหาร สภาพอากาศยังคงเป็นความท้าทายในทุกปี แต่การผลิตอาหารโดยรวมเติบโตขึ้นทีละน้อย และภายใน ค.ศ. 2013 ผลผลิตได้เพิ่มขึ้นสู่ระดับสูงสุดนับตั้งแต่เกิดวิกฤต โดยอยู่ที่ 5.03 ล้านตัน เทียบกับความต้องการขั้นต่ำ 5.37 ล้านตัน

ใน ค.ศ. 2014 เกาหลีเหนือเก็บเกี่ยวผลผลิตได้ดีเป็นพิเศษถึง 5.08 ล้านตัน เกือบเพียงพอสำหรับเลี้ยงประชากรทั้งประเทศ แม้การผลิตอาหารจะฟื้นตัวขึ้นอย่างมีนัยสำคัญนับตั้งแต่ปีที่ยากลำบากที่สุด (ค.ศ. 1996 และ 1997) แต่การฟื้นตัวนั้นยังคงเปราะบาง ขึ้นอยู่กับสภาพอากาศแปรปรวนและการขาดแคลนทางเศรษฐกิจในแต่ละปี การกระจายอาหารยังไม่มีความสมดุล โดยระบบการกระจายอาหารส่วนใหญ่ไม่มีประสิทธิภาพ ปัจจุบันเกาหลีเหนือมีระดับการขาดสารอาหารในหลายปีที่ต่ำกว่าประเทศที่ร่ำรวยกว่าบางแห่งในเอเชีย อย่างไรก็ดี ใน ค.ศ. 2019 เกาหลีเหนือกลับมีการเก็บเกี่ยวที่แย่ที่สุดในรอบกว่าทศวรรษ ซึ่งสหประชาชาติอธิบายว่าเป็น "วิกฤตความหิวโหย"

### การทำเหมืองแร่

อ้างอิงจากรายงาน ค.ศ. 2012 โดยสถาบันทรัพยากรเกาหลีเหนือ (NKRI) ซึ่งตั้งอยู่ในเกาหลีใต้ เกาหลีเหนือมีปริมาณสำรองของแร่เหล็ก ถ่านหิน หินปูน และแมกนีไซต์อยู่เป็นจำนวนมาก นอกจากนี้ ยังเชื่อกันว่าเกาหลีเหนือมีทรัพยากรโลหะหายากที่มีศักยภาพมหาศาล ซึ่งมีมูลค่าประเมินสูงกว่า 6 ล้านล้านดอลลาร์สหรัฐ

เกาหลีเหนือเป็นผู้ผลิตเหล็กและสังกะสีรายใหญ่เป็นอันดับที่ 18 ของโลก และมีปริมาณสำรองถ่านหินมากเป็นอันดับที่ 22 ของโลก นอกจากนี้ยังเป็นผู้ผลิตฟลูออไรต์รายใหญ่เป็นอันดับที่ 15 ของโลกและเป็นผู้ผลิตทองแดงและเกลือรายใหญ่เป็นอันดับที่ 12 ในเอเชีย ทรัพยากรธรรมชาติสำคัญอื่น ๆ ที่อยู่ในการผลิต ได้แก่ ตะกั่ว ทังสเตน แกรไฟต์ แมกนีไซต์ ทองคำ ไพไรต์ ฟลูออสปาร์ และไฟฟ้าพลังน้ำ

ใน ค.ศ. 2015 เกาหลีเหนือส่งออกถ่านหินจำนวน 19.7 ล้านตัน คิดเป็นมูลค่า 1.06 พันล้านดอลลาร์ ส่วนใหญ่ส่งออกไปยังประเทศจีน ต่อมาใน ค.ศ. 2016 มีประมาณการว่าการขนส่งถ่านหินไปยังจีนคิดเป็นสัดส่วนประมาณ 40% ของการส่งออกทั้งหมดของประเทศ

อย่างไรก็ดี ตั้งแต่เดือนกุมภาพันธ์ ค.ศ. 2017 เป็นต้นมา จีนระงับการนำเข้าถ่านหินจากเกาหลีเหนือทั้งหมด แม้ข้อมูลจากทางจีนจะระบุว่ามูลค่าการค้าโดยรวมกับเกาหลีเหนือจะเพิ่มขึ้น

### เทคโนโลยีสารสนเทศและวัฒนธรรม

เกาหลีเหนือมีอุตสาหกรรมเทคโนโลยีสารสนเทศที่กำลังพัฒนา ใน ค.ศ. 2018 งานนิทรรศการทางเทคโนโลยีได้เปิดตัวบริการวายฟายใหม่ที่ชื่อว่ามีแร (Mirae) หรือ "อนาคต" ซึ่งช่วยให้อุปกรณ์เคลื่อนที่สามารถเข้าถึงเครือข่ายอินทราเน็ตในเปียงยางได้ นอกจากนี้ภายในงานยังจัดแสดงระบบอัตโนมัติภายในบ้านที่ใช้เทคโนโลยีการรู้จำคำพูดภาษาเกาหลี

เกาหลีเหนือจัดตั้งสถาบันวิจัยปัญญาประดิษฐ์ขึ้นภายใต้สำนักชี้แนะอุตสาหกรรมสารสนเทศใน ค.ศ. 2013 ซึ่งต่อมาใน ค.ศ. 2021 สถาบันนี้ถูกผนวกรวมเข้ากับกระทรวงอุตสาหกรรมสารสนเทศ

ในด้านวัฒนธรรม สตูดิโอผลิตแอนิเมชันของเกาหลีเหนือ เช่น เอสอีเคสตูดิโอ (SEK Studio) มีการรับงานช่วงต่อจากสตูดิโอแอนิเมชันของเกาหลีใต้ บริษัทพัฒนาต่างแดนมันซูแดเป็นผู้รับเหมาก่อสร้างอนุสาวรีย์ต่าง ๆ ทั่วโลก

## การจัดองค์กรและการจัดการ
เศรษฐกิจของเกาหลีเหนือมีความโดดเด่นไม่เหมือนใครในประวัติศาสตร์จากการพยายามกำจัดกลไกตลาด โดยในช่วงทศวรรษ 1960 องค์ประกอบของตลาดถูกปราบปรามจนเกือบหมดสิ้น สินค้าเกือบทุกชนิดตั้งแต่อาหารไปจนถึงเสื้อผ้าถูกส่งมอบผ่าน ระบบปันส่วนโดยรัฐ โดยเงินมีไว้เพียงเพื่อเป็นสัญลักษณ์เท่านั้น อัตราส่วนของอาหารที่ได้รับจะขึ้นอยู่กับลำดับชั้นในระบบ ซึ่งตำแหน่งเหล่านี้ดูเหมือนจะเป็นลักษณะกึ่งสืบทอดทางสายเลือด จนกระทั่งช่วงปลายทศวรรษ 1980 ชาวนาไม่ได้รับอนุญาตให้เพาะปลูกในสวนส่วนตัว

เนื่องจากรัฐบาลเป็นแรงขับเคลื่อนหลักในการพัฒนาและจัดการเศรษฐกิจ หน่วยงานและกรมต่าง ๆ จึงแพร่ขยายออกไปในทุกระดับการบริหาร โดยมีคณะกรรมการ 15 ชุด (เช่น คณะกรรมการเกษตรกรรมและคณะกรรมการวางแผนแห่งรัฐ) 1 สำนัก และ 20 กรม ภายใต้การดูแลของคณะรัฐมนตรี ในจำนวนนี้มีคณะกรรมการ 12 ชุด 1 สำนัก และ 16 กรม ที่เกี่ยวข้องกับการจัดการเศรษฐกิจโดยตรง ในช่วงต้นทศวรรษ 1990 รองนายกรัฐมนตรีหลายคนของสภาบริหารแห่งรัฐในขณะนั้นเป็นผู้ดูแลกิจการเศรษฐกิจ องค์กรเหล่านี้มีการปรับปรุงโครงสร้างบ่อยครั้ง หลายหน่วยงานมีสาขาแยกย่อยในระดับล่างของรัฐบาล ในขณะที่หน่วยงานอื่น ๆ ยังคงอำนาจควบคุมส่วนงานรองในหน่วยงานบริหารระดับจังหวัดและระดับอำเภอ

ใน ค.ศ. 1991 เมื่อสหภาพโซเวียตล่มสลาย การบังคับใช้ข้อจำกัดในการขายสินค้าส่วนบุคคล (รวมถึงธัญพืช) ก็หยุดชะงัก มีการประเมินว่าในช่วงต้นทศวรรษ 2000 ครอบครัวชาวเกาหลีเหนือโดยเฉลี่ยมีรายได้ประมาณ 80% จากธุรกิจขนาดเล็กซึ่งในทางเทคนิคแล้วถือว่าผิดกฎหมาย (แต่ไม่มีการบังคับใช้กฎหมาย) ต่อมาใน ค.ศ. 2002 และ 2010 ตลาดเอกชนได้รับการรับรองให้ถูกกฎหมายอย่างค่อยเป็นค่อยไป จนถึง ค.ศ. 2013 ตลาดในเมืองและตลาดเกษตรกรจะจัดขึ้นทุก 10 วัน และผู้อยู่อาศัยในเมืองส่วนใหญ่อาศัยอยู่ห่างจากตลาดไม่เกิน 2 กิโลเมตร อย่างไรก็ดี ในช่วงไม่กี่ปีที่ผ่านมา นโยบายของรัฐบาลได้เปลี่ยนไปสู่เครือข่ายเชิงพาณิชย์ที่ถูกควบคุมมากขึ้น โดยการจำกัดตลาดท้องถิ่นและผลักดันยอดขายให้ไปอยู่ที่ ร้านค้าของรัฐแทน

ใน ค.ศ. 2014 เกาหลีเหนือประกาศ "มาตรการ 30 พฤษภาคม" ซึ่งวางแผนที่จะให้เสรีภาพแก่เกษตรกรมากขึ้น โดยอนุญาตให้พวกเขาสามารถเก็บผลผลิตไว้เองได้ประมาณ 30% นอกจากนี้ ผู้จัดการวิสาหกิจจะได้รับอนุญาตให้จ้างงานและเลิกจ้างคนงานภายใต้กรอบการทำงานที่กำหนด รวมถึงตัดสินใจได้ว่าจะทำธุรกิจกับใคร และจะซื้อวัตถุดิบรวมถึงอะไหล่จากที่ไหน รายงานบางฉบับระบุว่ามาตรการเหล่านี้จะช่วยให้วิสาหกิจที่ดำเนินการโดยรัฐในนามสามารถบริหารในแนวทางทุนนิยมได้เหมือนกับในจีน อย่างไรก็ดี การประชุมสภาพรรคแรงงานเกาหลีครั้งที่ 8 ใน ค.ศ. 2021 นำเสนอนโยบายใหม่ที่มุ่งเน้นการเสริมสร้างระบบเศรษฐกิจแบบรัฐควบคุมแบบเก่าให้แข็งแกร่งขึ้นโดยรวมศูนย์ภายใต้คณะกรรมการวางแผนแห่งรัฐ

### การวางแผนเศรษฐกิจ
เกาหลีเหนือเป็นหนึ่งในระบบเศรษฐกิจที่มีการวางแผนโดยส่วนกลางและโดดเดี่ยวมากที่สุดในโลก ซึ่งกำลังเผชิญกับสภาวะเศรษฐกิจที่ย่ำแย่ สินทรัพย์ทุนในภาคอุตสาหกรรมนั้นเกือบจะเกินเยียวยาเนื่องจากการขาดการลงทุนมานานหลายปีและการขาดแคลนอะไหล่ ส่งผลให้ผลผลิตภาคอุตสาหกรรมและพลังงานลดลงไปพร้อม ๆ กัน ในช่วงที่เกาหลีเหนือเรียกว่าช่วงเวลา "การก่อสร้างอย่างสันติ" ก่อนสงครามเกาหลี ภารกิจพื้นฐานของเศรษฐกิจคือการยกระดับผลผลิตและประสิทธิภาพให้แซงหน้าช่วงปลายของการยึดครองโดยญี่ปุ่น เพื่อปรับโครงสร้างและพัฒนาเศรษฐกิจที่อยู่รอดได้โดยเปลี่ยนทิศทางไปหาประเทศกลุ่มคอมมิวนิสต์ และเพื่อเริ่มกระบวนการทำให้เศรษฐกิจเป็นสังคมนิยม การโอนวิสาหกิจอุตสาหกรรมหลักเป็นของรัฐและการปฏิรูปที่ดิน ซึ่งทั้งสองอย่างดำเนินการใน ค.ศ. 1946 วางรากฐานสำหรับแผนรายปีสองปีซ้อนในต้น ค.ศ. 1947 และ 1948 และแผนสองปีในช่วง ค.ศ. 1949–50 ในช่วงเวลานี้เองที่ระบบค่าจ้างตามชิ้นงานและระบบบัญชีอิสระเริ่มถูกนำมาใช้ และเครือข่ายเชิงพาณิชย์เริ่มตกอยู่ภายใต้การครอบครองของรัฐและสหกรณ์มากขึ้น

เป้าหมายพื้นฐานของแผนสามปี (ค.ศ. 1954–56) หรือชื่ออย่างเป็นทางการคือ "แผนฟื้นฟูหลังสงครามสามปี" คือการบูรณะเศรษฐกิจที่ถูกทำลายโดยสงครามเกาหลี แผนนี้เน้นย้ำมากกว่าแค่การทำให้ผลผลิตกลับไปสู่ระดับก่อนสงคราม โดยได้รับความช่วยเหลือในการฟื้นฟูจากสหภาพโซเวียต ประเทศยุโรปตะวันออกอื่น ๆ และจีน สิ่งที่ให้ความสำคัญสูงสุดคือการพัฒนาอุตสาหกรรมหนัก แต่เริ่มมีความพยายามอย่างจริงจังในการทำนารวมด้วยเช่นกัน ในช่วงปลาย ค.ศ. 1957 ผลผลิตสินค้าอุตสาหกรรมส่วนใหญ่กลับสู่ระดับ ค.ศ. 1949 ยกเว้นสินค้าบางรายการ เช่น ปุ๋ยเคมี คาร์ไบด์ และกรดซัลฟิวริก ซึ่งต้องใช้เวลาฟื้นตัวนานกว่า

เมื่อเสร็จสิ้นภารกิจการฟื้นฟู รัฐวางแผนที่จะวางรากฐานที่มั่นคงสำหรับการทำให้เป็นประเทศอุตสาหกรรมพร้อมทั้งทำให้กระบวนการทำให้เป็นสังคมนิยมเสร็จสมบูรณ์และแก้ปัญหาพื้นฐานเรื่องอาหารและที่อยู่อาศัยในช่วงแผนห้าปี (ค.ศ. 1957–1960) กระบวนการทำให้เป็นสังคมนิยมเสร็จสิ้นใน ค.ศ. 1958 ในทุกภาคส่วนของเศรษฐกิจ และมีการเปิดตัวขบวนการช็อลลีมา แม้อัตราการเติบโตจะได้รับรายงานว่าสูงมาก แต่กลับมีความไม่สมดุลอย่างรุนแรงระหว่างภาคเศรษฐกิจต่าง ๆ เนื่องจากการให้รางวัลแก่บุคคลและวิสาหกิจที่บรรลุโควตาการผลิต ทำให้เกิดความพยายามอย่างบ้าคลั่งในการทำตามเป้าหมายแผนเพื่อแข่งขันกับวิสาหกิจและอุตสาหกรรมอื่นจนนำไปสู่การเติบโตที่ไม่สมสัดส่วนระหว่างอุตสาหกรรมและเกษตรกรรมและระหว่างอุตสาหกรรมเบากับหนัก เนื่องจากทรัพยากรมีจำกัดและระบบขนส่งเผชิญกับคอขวด ทรัพยากรจึงถูกเปลี่ยนทิศทางไปยังวิสาหกิจที่มีเส้นสายทางการเมืองดีหรือวิสาหกิจที่ผู้จัดการส่งเสียงร้องเรียนดังที่สุด วิสาหกิจหรืออุตสาหกรรมที่ทำผลงานได้ดีกว่าที่อื่นมักจะทำได้โดยแลกกับความสูญเสียของผู้อื่น ความวุ่นวายดังกล่าวรุนแรงขึ้นเมื่อใกล้ถึงปีเป้าหมายของแผน

จนถึงทศวรรษ 1960 เศรษฐกิจของเกาหลีเหนือเติบโตเร็วกว่าเกาหลีใต้อย่างมาก แม้เกาหลีเหนือจะตามหลังในด้านผลผลิตรวมประชาชาติ แต่ก็ล้ำหน้าเกาหลีใต้ในด้านผลผลิตต่อหัว เนื่องจากมีประชากรน้อยกว่าเมื่อเทียบกับเกาหลีใต้ เช่น ใน ค.ศ. 1960 เกาหลีเหนือมีประชากรเพียง 10 ล้านคนเศษ ขณะที่เกาหลีใต้มีเกือบ 25 ล้านคน มีการรายงานอัตราการเติบโตทางเศรษฐกิจต่อปีที่ 30% และ 21% ในช่วงแผนสามปีและแผนห้าปีตามลำดับ หลังจากอ้างว่าบรรลุแผนห้าปีก่อนกำหนดใน ค.ศ. 1959 เกาหลีเหนือประกาศให้ ค.ศ. 1960 เป็น "ปีกันชน" ปีแห่งการปรับตัวเพื่อคืนความสมดุลระหว่างภาคส่วนต่าง ๆ ก่อนที่แผนถัดไปจะเริ่มใน ค.ศ. 1961 ไม่น่าแปลกใจที่ปรากฏการณ์เดียวกันนี้เกิดขึ้นซ้ำในแผนฉบับต่อ ๆ มา เนื่องจากแผนห้าปีบรรลุผลสำเร็จก่อนกำหนด จึงกลายเป็นแผนสี่ปีโดยปริยาย อย่างไรก็ดี ตั้งแต่ต้นทศวรรษ 1960 เป็นต้นมา การเติบโตทางเศรษฐกิจของเกาหลีเหนือชะลอตัวลง จนกระทั่งหยุดนิ่งในช่วงต้นทศวรรษ 1990

ปัจจัยต่าง ๆ อธิบายถึงอัตราการพัฒนาเศรษฐกิจที่สูงมากในทศวรรษ 1950 และการชะลอตัวทั่วไปนับตั้งแต่ทศวรรษ 1960 ในช่วงฟื้นฟูหลังสงครามเกาหลี มีโอกาสสำหรับการเติบโตทางเศรษฐกิจในเชิงกว้าง ซึ่งบรรลุผลได้ผ่านความสามารถของรัฐบาลคอมมิวนิสต์ในการจัดสรรทรัพยากรและแรงงานที่ว่างเปล่า และการจำกัดอัตราการบริโภคให้ต่ำ รูปแบบการเติบโตสูงในช่วงเริ่มต้นนี้นำไปสู่อัตราการสะสมทุนที่สูง ซึ่งเป็นภาพสะท้อนของระบบเศรษฐกิจแบบโซเวียตอื่น ๆ ในช่วงปลายทศวรรษ 1950 เมื่อการฟื้นฟูเสร็จสิ้นและขีดความสามารถที่ว่างเปล่าเริ่มลดลง เศรษฐกิจต้องเปลี่ยนจากการเติบโตเชิงกว้างไปสู่ระยะเข้มข้น ซึ่งระเบียบวินัยแบบคอมมิวนิสต์ในการจัดสรรทรัพยากรเริ่มมีประสิทธิภาพน้อยลง ในระยะใหม่นี้ ความไร้ประสิทธิภาพที่เกิดจากคอขวดที่ปรากฏขึ้นนำไปสู่ผลตอบแทนลดถอย การเติบโตต่อไปจะเกิดขึ้นได้ก็ต่อเมื่อมีการเพิ่มประสิทธิภาพและความก้าวหน้าทางเทคโนโลยีเท่านั้น

ตั้งแต่ต้นทศวรรษ 1960 คอขวดที่รุนแรงเริ่มขัดขวางการพัฒนา คอขวดเหล่านี้กระจายอยู่ทั่วไป โดยเกิดจากการขาดแคลนที่ดินทำกิน แรงงานฝีมือ พลังงาน และการขนส่ง รวมถึงความบกพร่องในอุตสาหกรรมสกัด (เหมืองแร่) ยิ่งไปกว่านั้น ทั้งการขนส่งทางบกและทางน้ำยังขาดแคลนอุปกรณ์และรูปแบบการขนส่งที่ทันสมัย ความไม่สามารถของอุตสาหกรรมพลังงานและอุตสาหกรรมสกัด รวมถึงเครือข่ายการขนส่งในการจัดหาพลังงานและวัตถุดิบให้รวดเร็วเท่าที่โรงงานผลิตจะรับได้เริ่มทำให้อุตสาหกรรมเติบโตช้าลง

แผนเจ็ดปีฉบับแรก (เดิมกำหนดไว้ใน ค.ศ. 1961–1967) สร้างขึ้นบนรากฐานของแผนก่อนหน้าแต่เปลี่ยนจุดเน้นของการทำให้เป็นประเทศอุตสาหกรรม อุตสาหกรรมหนักที่มีอุตสาหกรรมเครื่องมือกลเป็นแกนหลักยังคงได้รับความสำคัญเป็นลำดับแรก อย่างไรก็ดี ในช่วงแผนนี้ เศรษฐกิจกลับพบกับการชะลอตัวและการถดถอยเป็นวงกว้างเป็นครั้งแรก ตรงข้ามอย่างสิ้นเชิงกับการเติบโตอย่างรวดเร็วและต่อเนื่องในแผนก่อน ๆ ผลการดำเนินงานที่น่าผิดหวังบีบให้ผู้วางแผนต้องขยายเวลาแผนออกไปอีกสามปีจนถึง ค.ศ. 1970 ในช่วงท้ายของแผนสิบปี (*[[โดยพฤตินัย]]*) นี้ จุดเน้นเปลี่ยนไปสู่การพัฒนาเศรษฐกิจควบคู่ไปกับขีดความสามารถด้านการป้องกันประเทศ การเปลี่ยนแปลงนี้ได้รับแรงกระตุ้นจากความกังวลเรื่องการยึดอำนาจทางทหารในเกาหลีใต้โดยนายพลพัก จ็อง-ฮี (ค.ศ. 1961–1979) การยกระดับการมีส่วนร่วมของสหรัฐในเวียดนาม และความแตกแยกระหว่างจีนและโซเวียตที่รุนแรงขึ้น มีการคิดว่าการกระตุ้นการปฏิวัติเทคโนโลยีในอุตสาหกรรมยุทธภัณฑ์เป็นหนทางหนึ่งในการบรรลุเป้าหมายคู่ขนานเหล่านี้ ในท้ายที่สุด ความจำเป็นในการเบี่ยงเบนทรัพยากรไปยังภาคการป้องกันประเทศกลายเป็นคำอธิบายอย่างเป็นทางการสำหรับความล้มเหลวของแผน

แผนหกปี (ค.ศ. 1971–1976) เริ่มต้นทันทีใน ค.ศ. 1971 หลังจากผลงานที่ย่ำแย่ของแผนก่อนหน้า เป้าหมายการเติบโตของแผนหกปีถูกปรับลดลงอย่างมาก เนื่องจากเป้าหมายบางอย่างในแผนเจ็ดปีฉบับแรกยังทำไม่ได้แม้จะถึง ค.ศ. 1970 แล้วก็ตาม แผนหกปีจึงไม่ได้แตกต่างจากแผนเดิมมากนักในด้านเป้าหมายพื้นฐาน แต่เน้นมากขึ้นในด้านความก้าวหน้าทางเทคโนโลยี การพึ่งตนเอง (*[[ชูเช]]*) ในด้านวัตถุดิบอุตสาหกรรม การปรับปรุงคุณภาพผลิตภัณฑ์ การแก้ไขความไม่สมดุลระหว่างภาคส่วน และการพัฒนาอุตสาหกรรมพลังงานและอุตสาหกรรมสกัด แผนนี้เรียกร้องให้บรรลุอัตราการพึ่งตนเองที่ 60–70% ในทุกภาคอุตสาหกรรมโดยการใช้วัตถุดิบในประเทศแทนที่ทุกจุดที่เป็นไปได้ การปรับปรุงความสามารถในการขนส่งถูกมองว่าเป็นหนึ่งในงานเร่งด่วนที่สุดในการเร่งการพัฒนาเศรษฐกิจ เนื่องจากเป็นหนึ่งในคอขวดหลักของแผนหกปี เกาหลีเหนืออ้างว่าบรรลุแผนหกปีภายในสิ้นเดือนสิงหาคม ค.ศ. 1975 เร็วกว่ากำหนดถึงหนึ่งปีกับสี่เดือน อย่างไรก็ดี กว่าที่แผนใหม่จะถูกเปิดเผยออกมาก็ล่วงเลยไปเกือบสองปีสี่เดือน โดย ค.ศ. 1977 กลายเป็น "ปีกันชน" อีกครั้ง

แรงผลักดันพื้นฐานของแผนเจ็ดปีฉบับที่สอง (ค.ศ. 1978–1984) คือการบรรลุเป้าหมายสามประการ ได้แก่ การพึ่งตนเอง การทำให้เป็นสมัยใหม่ และการทำให้เป็น "วิทยาศาสตร์" การเน้นเรื่องการพึ่งตนเองครั้งนี้อาจเป็นปฏิกิริยาต่อหนี้ต่างประเทศที่พุ่งสูงขึ้นจากการนำเข้าเครื่องจักรและอุปกรณ์ขนาดใหญ่จากตะวันตกในช่วงกลางทศวรรษ 1970 ผ่านการทำให้เป็นสมัยใหม่ เกาหลีเหนือหวังจะเพิ่มการใช้เครื่องจักรและระบบอัตโนมัติในทุกภาคส่วน ส่วนการทำให้เป็นวิทยาศาสตร์หมายถึงการรับเอาเทคนิคการผลิตและการจัดการที่ทันสมัยมาใช้ เป้าหมายเฉพาะคือการเสริมสร้างฐานเชื้อเพลิง พลังงาน และทรัพยากรของอุตสาหกรรม การปรับปรุงอุตสาหกรรมให้ทันสมัย การใช้วัตถุดิบในประเทศทดแทนสินค้านำเข้า การขยายความสามารถในการขนส่งสินค้า และเร่งการปฏิวัติเทคนิคในภาคเกษตรกรรม นอกจากนี้ ภาคการศึกษาก็ตกเป็นเป้าหมายในการปรับปรุงเพื่อตอบสนองความต้องการด้านกำลังคนและเทคโนโลยี มีการเพิ่มคุณภาพของระบบการศึกษาภาคบังคับ 11 ปีเพื่อฝึกอบรมช่างเทคนิคและผู้เชี่ยวชาญ โดยเฉพาะในสาขาวิศวกรรมเชื้อเพลิง เครื่องกล อิเล็กทรอนิกส์ และระบบอัตโนมัติ

รวมถึงโครงการ "ปรับปรุงธรรมชาติ" ก็เป็นส่วนหนึ่งของแผนนี้ เช่น การจัดระบบชลประทานในพื้นที่นอกนาข้าว การบุกเบิกที่ดินใหม่ 1,000 ตารางกิโลเมตร การสร้างทุ่งนาแบบขั้นบันได และการบุกเบิกพื้นที่น้ำขึ้นน้ำลง

อย่างไรก็ดี มีข้อบ่งชี้ว่าแผนเจ็ดปีฉบับที่สองนี้ไม่ประสบความสำเร็จ เกาหลีเหนิอมักจะลดความสำคัญของความสำเร็จในแผนนี้ และไม่มีแผนใดที่ได้รับเสียงชื่นชมอย่างเป็นทางการน้อยไปกว่านี้ มีการกล่าวอ้างอย่างเป็นทางการว่าเศรษฐกิจเติบโตในอัตรา 8.8% ต่อปี ซึ่งต่ำกว่าอัตราที่วางแผนไว้ที่ 9.6% หลังจากแผนนี้สิ้นสุดลง ก็ไม่มีแผนเศรษฐกิจใหม่เป็นเวลาสองปี บ่งชี้ถึงทั้งความล้มเหลวของแผนและความรุนแรงของปัญหาเศรษฐกิจในช่วงกลางทศวรรษ 1980 ตั้งแต่ ค.ศ. 1998 ถึง 2003 รัฐบาลได้หันไปใช้แผนพัฒนาวิทยาศาสตร์และเทคนิค ซึ่งมุ่งเน้นไปที่อุตสาหกรรมไอทีและอิเล็กทรอนิกส์ของประเทศแทน

### การทุจริต

ใน ค.ศ. 2019 เกาหลีเหนือได้รับการจัดอันดับอยู่ในอันดับที่ 172 จากดัชนีภาพลักษณ์คอร์รัปชันขององค์การเพื่อความโปร่งใสนานาชาติ โดยได้คะแนน 17 จาก 100 คะแนน

## แรงงาน

การเติบโตและการเปลี่ยนแปลงในโครงสร้างและรูปแบบการเป็นเจ้าของทางเศรษฐกิจยังส่งผลให้เกิดการเปลี่ยนแปลงในกำลังแรงงานเช่นกัน ภายใน ค.ศ. 1958 เกษตรกรเอกชนรายย่อยซึ่งครั้งหนึ่งเคยมีสัดส่วนมากกว่า 70% ของกำลังแรงงาน ได้ถูกเปลี่ยนรูปหรือถูกแทนที่โดยเกษตรกรของรัฐหรือเกษตรกรแบบนารวม ขณะที่ช่างฝีมือ พ่อค้า และผู้ประกอบการเอกชนได้เข้าร่วมกับรัฐวิสาหกิจหรือวิสาหกิจสหกรณ์ ในภาคอุตสาหกรรมเมื่อ ค.ศ. 1963 ปีสุดท้ายที่มีข้อมูลดังกล่าวระบุไว้ มีรัฐวิสาหกิจ 2,295 แห่งและวิสาหกิจสหกรณ์ 642 แห่ง โดยขนาดและความสำคัญของรัฐวิสาหกิจสามารถประเมินได้จากข้อเท็จจริงที่ว่า รัฐวิสาหกิจซึ่งมีสัดส่วนเป็น 78% ของจำนวนวิสาหกิจอุตสาหกรรมทั้งหมด เป็นผู้สร้างผลผลิตทางอุตสาหกรรมรวมถึง 91% ของผลผลิตทั้งหมด

กำลังแรงงาน (12.6 ล้านคน) — แบ่งตามอาชีพ:
*ภาคเกษตรกรรม: 35%
*ภาคอุตสาหกรรมและบริการ: 65% (ประมาณการปี 2008)

## การค้าต่างประเทศ
สถิติจากคู่ค้าของเกาหลีเหนือถูกรวบรวมโดยองค์กรระหว่างประเทศ เช่น สหประชาชาติ (UN) และกองทุนการเงินระหว่างประเทศ (IMF) รวมถึงโดยกระทรวงการรวมชาติของเกาหลีใต้

นอกจากนี้ยังมีการประเมินว่าการนำเข้าอาวุธจากสหภาพโซเวียตในช่วง ค.ศ. 1988 ถึง 1990 คิดเป็นประมาณ 30% ของการนำเข้าทั้งหมดของเกาหลีเหนือ และระหว่าง ค.ศ. 1981 ถึง 1989 เกาหลีเหนือมีรายได้ประมาณ 4 พันล้านดอลลาร์จากการส่งออกอาวุธ คิดเป็นประมาณ 30% ของการส่งออกทั้งหมดในช่วงเวลานั้น ส่วนมูลค่าตามราคาตลาดของการส่งออกอาวุธจากเกาหลีเหนือใน ค.ศ. 1996 ประเมินว่าอยู่ที่ประมาณ 50 ล้านดอลลาร์

การค้าต่างประเทศของเกาหลีเหนือเสื่อมถอยลงในช่วงทศวรรษ 1990 หลังแตะจุดต่ำสุดที่ 1.4 พันล้านดอลลาร์ใน ค.ศ. 1998 การค้าก็ฟื้นตัวขึ้นเล็กน้อย โดยมูลค่าการค้ารวมของเกาหลีเหนือใน ค.ศ. 2002 อยู่ที่ 2.7 พันล้านดอลลาร์ คิดเป็นเพียงประมาณ 50% ของมูลค่า 5.2 พันล้านดอลลาร์ใน ค.ศ. 1988 แม้จะคิดเป็นมูลค่าดอลลาร์สหรัฐตามราคาตลาด ตัวเลขเหล่านี้ยังไม่รวมการค้าระหว่างสองเกาหลี ซึ่งถือเป็นภายในประเทศ โดยใน ค.ศ. 2002 เพิ่มขึ้นเป็น 641 ล้านดอลลาร์ ในช่วงปลายทศวรรษ 2000 การค้าเติบโตอย่างแข็งแกร่ง โดยเพิ่มขึ้นเกือบสามเท่าระหว่าง ค.ศ. 2007 ถึง 2011 เป็น 5.6 พันล้านดอลลาร์ การเติบโตส่วนใหญ่เป็นการค้ากับจีน จนกระทั่งประมาณ ค.ศ. 2010 การค้าต่างประเทศได้กลับสู่ระดับเดียวกับ ค.ศ. 1990 และใน ค.ศ. 2014 มีมูลค่าเกือบเป็นสองเท่าของระดับ ค.ศ. 1990 โดยการค้ากับจีนเพิ่มขึ้นจาก 50% ของการค้าทั้งหมดใน ค.ศ. 2005 เป็นเกือบ 90% ใน ค.ศ. 2014 ใน ค.ศ. 2015 มีการประเมินว่าการส่งออกไปยังจีนมีมูลค่า 2.3 พันล้านดอลลาร์ คิดเป็น 83% ของการส่งออกทั้งหมดที่มีมูลค่า 2.83 พันล้านดอลลาร์

นอกเหนือจากเขตอุตสาหกรรมแคซ็องและพื้นที่ท่องเที่ยวคึมกังซันแล้ว ยังมีการจัดตั้งเขตเศรษฐกิจพิเศษอื่น ๆ ที่ชินอึยจูทางตะวันตกเฉียงเหนือ (ติดชายแดนจีน) และที่ราซ็อนทางตะวันออกเฉียงเหนือ (ติดชายแดนจีนและรัสเซีย)

การคว่ำบาตรระหว่างประเทศขัดขวางการค้าสากลในระดับหนึ่ง ส่วนใหญ่เกี่ยวข้องกับการพัฒนาอาวุธที่มีอานุภาพทำลายล้างสูงของเกาหลีเหนือ มาตรการคว่ำบาตรที่มีผลบังคับใช้รวมถึงข้อมติคณะมนตรีความมั่นคงแห่งสหประชาชาติที่ 1695, 1718, 1874, 1928, 2087 และ 2094 รายงานใน ค.ศ. 2018 ระบุว่ามาตรการคว่ำบาตรทางการค้า (การสั่งห้ามส่งออกเกือบทุกชนิดและการอายัดบัญชีในต่างประเทศ) ส่งผลกระทบต่อเศรษฐกิจอย่างรุนแรง โดยหนังสือพิมพ์หลักอย่าง *[[โรดงชินมุน]]* ประสบภาวะขาดแคลนกระดาษและตีพิมพ์ได้เพียงหนึ่งในสามของยอดพิมพ์ปกติ โรงไฟฟ้าสองแห่งที่จ่ายกระแสไฟฟ้าให้เปียงยางต้องหยุดทำงานเป็นระยะเนื่องจากขาดแคลนถ่านหิน ทำให้เกิดไฟดับ เหมืองถ่านหินทำงานได้ไม่เต็มขีดความสามารถเนื่องจากขาดเชื้อเพลิง ถ่านหินไม่สามารถขนส่งได้เนื่องจากขาดเชื้อเพลิง และการปันส่วนอาหารถูกตัดลดลงครึ่งหนึ่ง

กลุ่มการลงทุนระหว่างประเทศแทพุงแห่งเกาหลี (Taep'oong International Investment Group of Korea) เป็นบริษัทอย่างเป็นทางการที่จัดการการลงทุนจากต่างประเทศเข้าสู่เกาหลีเหนือ

หลัง ค.ศ.1956 เกาหลีเหนือพยายามติดต่อกับประเทศโลกที่สามด้วยความหวังที่จะทำข้อตกลงทางการค้า อย่างไรก็ดี ตามความเห็นของนักวิเคราะห์ เบนจามิน อาร์. ยัง ระบุว่า: "ท้ายที่สุดแล้ว แนวทางนี้พิสูจน์แล้วว่าไม่มีประสิทธิภาพ และเปียงยางไม่เคยประสบความสำเร็จในการพัฒนาความสัมพันธ์ทางการค้าที่มั่นคงกับซีกโลกใต้ ซึ่งเป็นสถานการณ์ที่ดูเหมือนว่าจะไม่เปลี่ยนแปลงในเร็ว ๆ นี้"

### ความสัมพันธ์ทางเศรษฐกิจเหนือ–ใต้
ความสัมพันธ์ทางเศรษฐกิจระหว่างเกาหลีเหนือและใต้มีความผันผวนอย่างมากในช่วงประมาณ 30 ปีที่ผ่านมา ในช่วงปลายทศวรรษ 1990 และส่วนใหญ่ของทศวรรษ 2000 ความสัมพันธ์เหนือ–ใต้เริ่มอบอุ่นขึ้นภายใต้นโยบายอาทิตย์ฉายแสงของประธานาธิบดีคิม แด-จุง ซึ่งมีบริษัทหลายแห่งตกลงเข้าไปลงทุนในเกาหลีเหนือ โดยได้รับการสนับสนุนจากการที่รัฐบาลเกาหลีใต้ให้คำมั่นว่าจะช่วยชดเชยผลขาดทุน หากโครงการลงทุนในเกาหลีเหนือไม่สามารถทำกำไร

หลังรัฐบาลเกาหลีใต้ตัดสินใจใน ค.ศ. 1988 ที่จะอนุญาตให้มีการค้าขายกับเกาหลีเหนือ (ดูความพยายามรวมชาติตั้งแต่ ค.ศ. 1971) บริษัทต่าง ๆ ของเกาหลีใต้ก็เริ่มนำเข้าสินค้าจากเกาหลีเหนือ โดยการค้าโดยตรงกับเกาหลีใต้เริ่มขึ้นในฤดูใบไม้ร่วง ค.ศ. 1990 ภายหลังการประชุมครั้งประวัติศาสตร์เมื่อเดือนกันยายน ค.ศ. 1990 ระหว่างนายกรัฐมนตรีของทั้งสองเกาหลี การค้าระหว่างสองประเทศเพิ่มขึ้นจาก 18.8 ล้านดอลลาร์ใน ค.ศ. 1989 เป็น 333.4 ล้านดอลลาร์ใน ค.ศ. 1999 ส่วนใหญ่เป็นการจ้างงานในลักษณะการแปรรูปหรือการประกอบชิ้นส่วนที่ดำเนินการในเกาหลีเหนือ

ในช่วงทศวรรษดังกล่าว ประธานบริษัทแดวูของเกาหลีใต้เดินทางไปเยือนเกาหลีเหนือและบรรลุข้อตกลงในการสร้างนิคมอุตสาหกรรมเบาที่นัมโพ ขณะที่ในการเจรจาอื่น ๆ บริษัทฮุนไดอาซันได้รับอนุญาตให้นำกลุ่มนักท่องเที่ยวเดินทางทางเรือไปยังภูเขาคึมกังบริเวณชายฝั่งตะวันออกเฉียงใต้ของเกาหลีเหนือ และเมื่อไม่นานมานี้ได้มีการสร้างเขตอุตสาหกรรมแคซ็องพื้นที่  ใกล้เขตปลอดทหารเกาหลี (DMZ) ด้วยงบประมาณมากกว่า 1 พันล้านดอลลาร์

เพื่อตอบรับการประชุมสุดยอดระหว่างคิม จ็อง-อิลและคิม แด-จุงใน ค.ศ. 2000 ทั้งสองฝ่ายตกลงกันในเดือนสิงหาคม ค.ศ. 2000 ที่จะเชื่อมทางรถไฟสายคย็องอึยช่วงโซล–เปียงยางที่ตัดผ่านเขตปลอดทหารอีกครั้ง นอกจากนี้ รัฐบาลทั้งสองประเทศยังระบุว่าจะสร้างทางหลวงสี่เลนอ้อมหมู่บ้านสงบศึกที่พันมุนจ็อม

ยังมีความร่วมมือทางวัฒนธรรมและโฆษณา โดยภาพยนตร์โฆษณาทางโทรทัศน์สำหรับโทรศัพท์มือถือ Anycall ของซัมซุงที่นำแสดงโดยโจ มย็อง-แอ นักเต้นชาวเกาหลีเหนือและอี ฮโย-ริจากเกาหลีใต้ ได้รับการออกอากาศครั้งแรกเมื่อวันที่ 11 มิถุนายน ค.ศ. 2006

การค้ากับเกาหลีใต้เริ่มลดลงหลังจากอี มย็อง-บัก ได้รับเลือกเป็นประธานาธิบดีเกาหลีใต้ใน ค.ศ. 2008 โดยเขาลดระดับการค้าเพื่อใช้เป็นมาตรการกดดันเกาหลีเหนือในประเด็นนิวเคลียร์ ส่งผลให้มูลค่าการค้าระหว่างกันลดลงจาก 1.8 พันล้านดอลลาร์เหลือ 1.1 พันล้านดอลลาร์ในช่วง ค.ศ. 2007 ถึง 2013 โดยการค้าส่วนใหญ่ที่ยังเหลืออยู่เป็นการดำเนินงานผ่านเขตอุตสาหกรรมแคซ็อง ซึ่งตัวเขตอุตสาหกรรมเองก็ต้องเผชิญกับการปิดตัวชั่วคราวบ่อยครั้งจากความตึงเครียดทางการเมือง

### จีน

ภายหลังการล่มสลายของสหภาพโซเวียต จีนกลายเป็นคู่ค้าหลักของเกาหลีเหนือ โดยมูลค่าการค้าทวิภาคีพุ่งสูงขึ้นอย่างรวดเร็วหลัง ค.ศ. 2007 ในปีนั้น การค้าระหว่างทั้งสองประเทศมีมูลค่า 1.97 พันล้านดอลลาร์สหรัฐ (1.7 ล้านล้านวอน) และภายใน ค.ศ. 2011 มูลค่าการค้าได้เพิ่มขึ้นเป็น 5.6 พันล้านดอลลาร์สหรัฐ (5.04 ล้านล้านวอน) ทั้งนี้ การค้ากับจีนคิดเป็นสัดส่วนถึง 57% ของการนำเข้าและ 42% ของการส่งออกของเกาหลีเหนือ

สถิติของจีนใน ค.ศ. 2013 ระบุว่าการส่งออกของเกาหลีเหนือไปยังจีนมีมูลค่าเกือบ 3 พันล้านดอลลาร์สหรัฐ โดยมีการนำเข้าประมาณ 3.6 พันล้านดอลลาร์สหรัฐ ส่วนการส่งออกไปยังจีนใน ค.ศ. 2015 นั้นประมาณการไว้ที่ 2.3 พันล้านดอลลาร์สหรัฐ

### การร่วมทุน
บริษัทเกาหลีใต้บางแห่งเริ่มโครงการร่วมทุนในด้านต่าง ๆ เช่น แอนิเมชันและซอฟต์แวร์คอมพิวเตอร์ ขณะที่พ่อค้าชาวจีนดำเนินธุรกิจที่เฟื่องฟูในการค้าไปมาระหว่างพรมแดนจีน–เกาหลีเหนือ อย่างไรก็ดี ในการสำรวจการดำเนินงานของธุรกิจจีน 250 แห่งในเกาหลีเหนือเมื่อ ค.ศ. 2007 พบว่าเสียงส่วนใหญ่รายงานว่ามีการจ่ายสินบน โรเบิร์ต ซูเตอร์ อดีตหัวหน้าสำนักงานในโซลของ ABB (บริษัทผลิตพลังงานสัญชาติสวีเดน–สวิตเซอร์แลนด์) กล่าวว่า ABB กำลังสร้างฐานที่มั่นในเกาหลีเหนือ โดยระบุว่า "มันเหมือนกับสถานการณ์ในจีนเมื่อหลายปีก่อน คุณต้องเข้าไปอยู่ที่นั่นและคุณต้องสร้างความไว้วางใจ" เขตอุตสาหกรรมแคซ็องเป็นพื้นที่ที่มีวิสาหกิจของเกาหลีใต้เข้ามาดำเนินกิจกรรมหลักในเขตอุตสาหกรรมที่พัฒนาขึ้นเป็นพิเศษ วิสาหกิจของจีนเป็นที่ทราบกันดีว่ามีส่วนเกี่ยวข้องกับกิจกรรมที่หลากหลายทั้งในด้านการค้าและการผลิตในเกาหลีเหนือ สมาคมธุรกิจยุโรป (EBA): ก่อตั้งขึ้นในเปียงยางเมื่อ ค.ศ. 2005 เพื่อทำหน้าที่เสมือนสภาหอการค้าที่เป็นตัวแทนของกลุ่มการร่วมทุนและธุรกิจที่มีการลงทุนจากยุโรป ชงรย็อนหรือสมาคมผู้พำนักชาวเกาหลีฝักใฝ่เกาหลีเหนือในญี่ปุ่น แพร่ภาพยนตร์โทรทัศน์สามตอนผ่านทางช่องสถานีของตนใน ค.ศ. 2008 โดยนำเสนอเนื้อหาเกี่ยวกับการลงทุนต่างประเทศและธุรกิจในเกาหลีเหนือ ภาพยนตร์ชุดนี้ถูกนำไปลงในช่องยูทูบที่ชื่อว่า "BusinessNK" ซึ่งสามารถรับชมร่วมกับวิดีโออื่น ๆ เกี่ยวกับการร่วมทุนของต่างชาติ ตลอดจนกิจกรรมการลงทุนและธุรกิจอื่น ๆ ในเกาหลีเหนือได้

แม้ใน ค.ศ. 2013 จะไม่มีธนาคารระหว่างประเทศแห่งใดดำเนินการในรัฐสังคมนิยมที่ถูกโดดเดี่ยวแห่งนี้ แต่กล่าวกันว่าบริษัทต่างชาติเริ่มให้ความสนใจในการทำธุรกิจกับเกาหลีเหนือเพิ่มมากขึ้น โดยใน ค.ศ. 2010 สมาคมชงรย็อนได้ให้เงินทุนสนับสนุนการสร้างโรงงานผลิตโทรทัศน์จอแบน LCD ในเกาหลีเหนือ

เขตเศรษฐกิจพิเศษราซ็อนก่อตั้งขึ้นในช่วงต้นทศวรรษ 1990 บริเวณมุมตะวันออกเฉียงเหนือของประเทศซึ่งมีพรมแดนติดกับจีนและรัสเซีย ในเดือนมิถุนายน ค.ศ. 2011 มีการทำข้อตกลงกับจีนเพื่อจัดตั้งเขตการค้าเสรีร่วมกันบนเกาะฮวังคุมพย็องและวีฮวา รวมถึงบริเวณพรมแดนจีนใกล้กับเมืองตานตง เกาหลีเหนือกำหนดเขตเศรษฐกิจพิเศษใหม่เพิ่มขึ้นมากกว่า 10 แห่งในช่วง ค.ศ. 2013 และ 2014

## อ้างอิง


## แหล่งข้อมูลอื่น

* International Trade Office of Korea Full of information on investments in North Korea.
*North Korean Economy Watch 
*World Hunger – Korea (DPR), World Food Programme
*Despite U.S. Attempts, N. Korea Anything but Isolated, *[[The Washington Post]]*, May 12, 2005
*On North Korea's streets, pink and tangerine buses, *[[The Christian Science Monitor]]*, June 2, 2005
*North Korea on the rebound, Global Beat Syndicate, June 27, 2005
*A Question of Interpretation: Economic Statistics From and About North Korea , Ruediger Frank, 38 North, School of Advanced International Studies, July 16, 2012
*Korea Society Podcast: North Korea: Market Opportunity, Poverty and the Provinces 
*"North Korea lifts the veil on its agroforestry practices "
*"Agroforestry is not rocket science but it might save DPR Korea" 
** 


หมวดหมู่:ระบบเศรษฐกิจแบบวางแผน